qundao/data-zh-poetry huggingface dataset:
偈頌一百三十三首·其九四
作者：釋居簡
朝代：宋

拙拙，拙盡巧生，一場敗缺。
有時證鱉成龜，驀地證龜成鱉。
諸郎盡解使爺錢，磹窠不肖子，拍手笑掀天，笑他弄到帝王前。
偈頌一百三十三首·其二
作者：釋居簡
朝代：宋

信脚行，信口道，一步登高，全身入草。
知心若解相扶，好把禪床靠倒。
偈頌一百三十三首·其二〇
作者：釋居簡
朝代：宋

窮廝煎，餓廝吵。
古岸風高，玉壺春曉。
偈頌一百三十三首·其二一
作者：釋居簡
朝代：宋

今日中夏了也，畢竟事作麽生。
當陽一機，轉身一步。
左右逢原，了無回互。
本等牧牛人，何曾頭角露。
偈頌一百三十三首·其二七
作者：釋居簡
朝代：宋

華鯨吼月，虛籟沈秋。
裂破玄關了，隨流復入流。
偈頌一百三十三首·其二三
作者：釋居簡
朝代：宋

天中天，聖中聖。
贊不及，述不盡。
四海九州，一印印定。
偈頌一百三十三首·其二九
作者：釋居簡
朝代：宋

窮廝煎，餓廝炒。
東家兒啼，西家婦笑。
暗寫愁腸，善說法要。
良哉觀世音，郎當也不少。
偈頌一百三十三首·其二五
作者：釋居簡
朝代：宋

一大藏教，總是魔說。
日可冷，月可熱。
是假易除，是真難滅。
偈頌一百三十三首·其二四
作者：釋居簡
朝代：宋

今日開爐，報恩隨例。
火筯香匙，各有節制。
若待豆爆冷灰，未免遞相鈍置。
識火色，辨風旨。
曲突徙薪，已落第二。
偈頌一百三十三首·其五
作者：釋居簡
朝代：宋

以大圓覺爲我伽藍，身心安居，平等性智。
喫官酒，卧官街，當處死，當處埋。
本來無位次，何用强安排。
偈頌一百三十三首·其五一
作者：釋居簡
朝代：宋

日日雨，夜夜雨。
鎖了日輪，閉了月戶。
稻也壞，麥也壞。
不知者箇壞不壞，問取明州憨布袋。
偈頌一百三十三首·其五七
作者：釋居簡
朝代：宋

從者裏入，向那邊行。
到家消息斷，日午打三更。
偈頌一百三十三首·其五二
作者：釋居簡
朝代：宋

行亦禪，坐亦禪。
饑噇飯，困噇眠。
三到投子，九上洞山，無端掘地覓青天。
偈頌一百三十三首·其五八
作者：釋居簡
朝代：宋

不爲禮，禮必壞。
千人來，萬人拜。
黄面瞿曇，喫者一解。
偈頌一百三十三首·其五四
作者：釋居簡
朝代：宋

死便埋，死便埋，本來無位次，僧趁俗安排。
赤洪崖，白洪崖，是我冤家一樣乖，哀哀。
偈頌一百三十三首·其八一
作者：釋居簡
朝代：宋

泥猪疥狗，不願生天。
行家滅胡種，成佛待馿年。
偈頌一百三十三首·其八二
作者：釋居簡
朝代：宋

簷頭滴滴，分明歷歷。
明眼衲僧，切忌從者裏入。
偈頌一百三十三首·其八八
作者：釋居簡
朝代：宋

三應三呼，不辭入草。
罰錢出院，正要話行。
軟頑侍者，孟浪克賓。
數聲羌笛離亭晚，君向瀟湘我向秦。
偈頌一百三十三首·其八四
作者：釋居簡
朝代：宋

三月旦，春過半。
胡孫繫露柱，露柱聲聲喚。
南山粲，白石爛，只者一著何曾爛。
偈頌一百三十三首·其六一
作者：釋居簡
朝代：宋

據虎頭，收虎尾。
未見其人，第一句下明宗旨。
嘗聞其語，踢起便行，白雲萬里。
偈頌一百三十三首·其六三
作者：釋居簡
朝代：宋

浄名有無盡燈法門，後世機巧，取次翻騰。
一燈十鏡，十鏡一燈。
交光相羅。
徵詰無痕。
鏡自鏡，燈自燈，大家吹滅暗中行。
偈頌一百三十三首·其六八
作者：釋居簡
朝代：宋

量才補職，修德養閑。
一動一靜，妙轉機關，輝天鑑地許誰看。
偈頌一百三十三首·其六六
作者：釋居簡
朝代：宋

元正啟祚，萬物咸新。
即日伏惟，無位真人。
飽莫喜，饑莫嗔，一日從頭五合陳。
偈頌一百三十三首·其四一
作者：釋居簡
朝代：宋

三月十五，落花飛絮。
業識茫茫，無本可據。
把得定，作得主。
伶俐衲僧，不恁麽去。
偈頌一百三十三首·其四七
作者：釋居簡
朝代：宋

衲僧家，不瀟洒。
嫌人贊，愛人駡。
無諍三昧，知音者寡。
三昧即且置，如何是無諍。
客來須接，賊來須打。
浪宕樓頭無藉在，零丁利帝可憐生。
惡叉聚是此中人，佛子住非他處成。
偈頌一百三十三首·其四八
作者：釋居簡
朝代：宋

佛真法身，抵死謾生。
自沽村酒，自把磁瓶。
却著衫來作主人。
偈頌一百三十三首·其四六
作者：釋居簡
朝代：宋

目前機，摩竭令。
無法商量，一印印定。
偈頌一百三十三首·其四四
作者：釋居簡
朝代：宋

瞿曇幾箇舌頭，衆會幾箇眼睛。
頭頭物物，剎剎塵塵。
自瞞猶自可，最苦是瞞人。
兩蟆贊·其一
作者：釋居簡
朝代：宋

攫而擲，翾而舉之。
二蟲請以戰喻。
翾毋忘於射鈎，攫毋忘於在莒。
其源
作者：釋居簡
朝代：宋

未達其源，十分成現。
若是其源，豈無方便。
後箭尤深，何如前箭。
鐵壁銀山通一線。
台宗傑首座畫像贊
作者：釋居簡
朝代：宋

性具染指，鼎味咸在。
容膝歸休，日用三昧。
不動口，不饒舌。
人無聞聞，吾無說說。
翻嗟普眼，弗見普賢。
爲渠去却，眼中金屑。
複道行空，白銀爲闕。
大慧師祖贊
作者：釋居簡
朝代：宋

馽空雲带，補太虛縫。
祕以自傳，公與衆共。
卷覆大千舌於洋嶼雲門，不與摩竭同條。
袖擲大千手於梅州衡陽，不與浄名同夢。
至於三藏十二部，一切修多羅，洎百家異氏之書，雜然前陳，無斷無滅，有元有統。
瞥轉一機，五峰歛眉。
伎倆盡也，放下竹篦。
天樂趙紫芝畫像贊
作者：釋居簡
朝代：宋

一點虛明，八窗玲瓏。
萬波不渾，百川自東。
殆見其灑然乎外，孰知其淵乎其中。
謂其襄陽漫仕，曰吾不爲南宮。
謂其江湖散人，曰吾不爲龜蒙。
烏在乎儀刑，先進而丹青太空。
孤雲畫像贊
作者：釋居簡
朝代：宋

閒如雲，寄寥邈。
帖水不痕，行空無脚。
笑從上掃跡生跡，嗟後來以縛解縛。
於其中間，卷舒自若。
釘釘却，懸挂却。
老倒南陽，猶欠一著。
密庵贊
作者：釋居簡
朝代：宋

正法眼，曰破沙盆，曰漏燈盞。
兩段不殊，一倍相反。
鈍置雲黄山下老禪魔，匙挑不上，罪不重科。
但未知虛空消殞，畢竟如何。
小師求贊·其一
作者：釋居簡
朝代：宋

平常心，摩竭合。
砥柱不摇，風雷不迅。
拈了也，示祖敬。
無法商量，一印印定。
小師求贊·其二
作者：釋居簡
朝代：宋

不會道，不會禪。
更求文墨，掘地覓天。
別調宮商妙不傳。
布袋贊·其六
作者：釋居簡
朝代：宋

天上無，地下無。
只這無無，已自涂胡。
區區更回首，轉見費分疎。
常思惟大士贊·其一〇
作者：釋居簡
朝代：宋

從聞思修，入三摩地。
動靜二相，了然不生。
補陀小白花山上，弗聽流鶑啼一聲。
常思惟大士贊·其一一
作者：釋居簡
朝代：宋

籃盛魚，不盛水。
弗自噇，提入市。
秤子無星，鈎頭有餌。
常思惟大士贊·其七
作者：釋居簡
朝代：宋

聲亦觀，色亦觀。
空劫后，空劫前。
風動塵起，山深水寒。
常思惟大士贊·其三
作者：釋居簡
朝代：宋

聲成文，謂之音。
作如是觀，海底摸針。
空王至今，悠悠我心。
常思惟大士贊·其九
作者：釋居簡
朝代：宋

從聞思修，錯了路頭。
將錯就錯，隨流入流。
補陀山鬼窟，海月半輪秋。
常思惟大士贊·其二
作者：釋居簡
朝代：宋

海霧歛，山容開。
神珠在掌，明鏡當臺。
普門無鎖鑰，俗客不曾來。
常思惟大士贊·其八
作者：釋居簡
朝代：宋

萬竅不風，千波弗瀾。
天低月高，山深水寒。
普門無路入，終始不曾關。
常思惟大士贊·其六
作者：釋居簡
朝代：宋

補陀月，龍眠筆。
筆有痕，月無蹟。
蹟其迹，普門寂寂。
迹既忘，四達皇皇。
悅上人月谷
作者：釋居簡
朝代：宋

谷神不死，靈光獨耀。
光景俱忘，頭頭失照。
同聲相應了無遺，此音妙賞從來少。
應真贊三首·其三
作者：釋居簡
朝代：宋

全心之相，全相之心。
寫成這个，聊應而今。
天蒼蒼兮白鳥沒，水深深兮紅鱗沉。
日鈎雲餌，玉線金針。
一般料理兮妙出威音。
應真贊三首·其二
作者：釋居簡
朝代：宋

面目古怪，氣宇深清。
澗月夜白，松雪寒明。
舜巖之身兮誰前誰後，首蘿之眼兮不縱不橫。
相隨來也，流水浮萍。
拙庵贊
作者：釋居簡
朝代：宋

讀旁行，倚松立。
義不精，字不識。
海湧雲興追不及。
智者大師贊
作者：釋居簡
朝代：宋

寶几在前，如意在手。
禹背湯肩，河目海口。
南嶽山中得聖師，投針鉢水了無疑。
法華同聽真精進，直到靈山未散時。
東山贊
作者：釋居簡
朝代：宋

棚入囉扎，君子可入。
附子同鄉一樣辣，酸餡嚼破一團鐵。
餡子一句，未敢相許。
弗是沒人情，箇中無肯路。
檀木白衣相贊
作者：釋居簡
朝代：宋

斤斯運，堊斯斲。
鼻不傷，立自若。
臻極之技，與物不二。
惟其不然，一理萬致。
我觀此像，殆非人爲。
就能爲之，技不宅微。
矧此匠氏，應以此機。
應以此身，化巧幻奇。
曰余眊然，兩眼如鏡。
弗能審觀，獨以耳聽。
反聽絕眹，對此殊勝。
小白花山，下瞰巨浸。
永明壽禪師贊
作者：釋居簡
朝代：宋

客吟燈殘，猿啼月落。
衲帔蒙頭，千岩萬壑。
指破凡夫，爲等覺妙覺。
齊大小乘，於錢索井索。
縱大辯於談笑，寄虛懷於冥莫。
所謂百軸宗鏡之文，如太山之一毫芒。
巍巍堂堂，煒煒煌煌。
非心亦非佛，破鏡不重光。
爲癡絕和尚贊三睡
作者：釋居簡
朝代：宋

贊也喜，罵也喜。
醒也睡，困也睡。
善男子起，法性如是。
爲癡絕和尚贊初祖達磨并馬大師畫象·其一
作者：釋居簡
朝代：宋

穿耳耳未嘗穴，缺齒齒未嘗折。
北度一葦可航，西歸隻履自挈。
或謂之空劫已前中流砥柱，或謂之拈花已後金口木舌。
或曰正宗別調，又曰直指曲說，皆非吾之所謂道也。
若夫求大乘器，走十萬里，俟人作興，器豈大乘。
夙負先覺，禮聞來學。
學而知之，既遠且邈。
負是四者，吾恐五竺之鐵不足鑄此錯也。
爲癡絕和尚贊初祖達磨并馬大師畫象·其二
作者：釋居簡
朝代：宋

金鷄毒，一粒粟，未踏殺人，已先跌足。
一十八灘兮障回死水，八十四人兮淹浸弗死。
洪都兮泐潭，宗風兮肆凌厲。
一波動兮萬波起，派兮支兮滔滔者皆是。
更無一箇識玄旨，只有歸宗較些子。
撿點將來，玄沙道底。
義鑑堂畫像贊
作者：釋居簡
朝代：宋

魁梧軒昂，耿介孤潔。
大珠縞夜，輕雲拂月。
作成潑天問端來前，只似釘頭難于敲折。
東山發源，雙峰卷衣。
把大蘇狂瀾，障而東之。
微此老孫子，已而已而。
臨濟贊
作者：釋居簡
朝代：宋

白拈賊，是這廝。
捋鬼頭巾，假我服色。
胡蘆立地便要沈，秤鎚落井不教沒。
脫間漏架，天下第一。
自謂建立黄蘗宗旨，不知黄蘗無處雪屈。
自贊·其一
作者：釋居簡
朝代：宋

幼而不遜，長而無述，老而不死。
賊賊。
臨濟未是白拈，自出洞來無敵。
自題頂相
作者：釋居簡
朝代：宋

謂有爲，吾奚爲。
謂無爲，吾奚不爲。
待悟而勇爲，絕學而無爲。
於戲盡之矣，非吾爲。
草衣文殊贊
作者：釋居簡
朝代：宋

衣紉草，髮如草。
未下五臺，百怪俱兆。
手中經，義不了。
我且問你，前三三後三三，是多少。
荷屋常不輕畫像贊
作者：釋居簡
朝代：宋

芰荷爲屋，芙蓉爲裳。
芳茝紉佩，落英貯粻。
熏以石林，書傳之香。
瀹以太華，玉井之凉。
濯人間烟火氣，毋干吾丘壑姿。
洎夫錦心之與綉腸，發卍菴之韜畧，示我武之維揚。
適妙喜國拓吾故疆。
安在乎廣莫之野，而無何有之鄉。
賢者國師贊
作者：釋居簡
朝代：宋

心部根本，身嚴雜華。
赤象青牛，跨竺越華。
半滿字則，五其等差。
殊聲響則，一其紛拏。
使登門之魚，駕際天之濤。
陋潢汙行潦，而觀海若之谽谺。
瑣屑滅裂，又安知鰋鯉之與鱨魦。
陶司戶畫像
作者：釋居簡
朝代：宋

宅塵滓拔千丈之俗，倚梅竹託三友之交。
稠人廣座則惟靜惟默，涼天佳月則或推或敲。
問津榮途，姑欲行志。
於志得時，反求諸己。
須菩提贊
作者：釋居簡
朝代：宋

洗足已，便趺坐。
突然道希有世尊，你當時見箇什麽。
頌古二十一首·其一三
作者：釋居簡
朝代：宋

去年貧，雷在天上壯。
今年貧，水出山下蒙。
家風不與香嚴別，熨斗煎茶銚不同。
頌古二十一首·其一四
作者：釋居簡
朝代：宋

爺頑頼，兒還債。
徹底老婆心，赤土涂牛奶。
頌古二十一首·其三
作者：釋居簡
朝代：宋

色空明暗，各不相知。
行到水窮處，坐看雲起時。
頌古二十一首·其五
作者：釋居簡
朝代：宋

結解非殊，存亡無據。
試問本來宗，當初誰縛汝。
題慈觀長老求贊
作者：釋居簡
朝代：宋

監本倔强，弗善勞謙。
不識拙庵，他最不堪。
他亦人耳，我亦人耳。
空自合空，水自合水。
賣弄跨門一機，至死無人發市。
父有重牙，其子無齒。
沒齒穿齦，如是如是。
高麗指堂講師畫像贊
作者：釋居簡
朝代：宋

巖巖指堂，破塵出經。
惟其能然，曰聰慧人。
隄圓頓之頹瀾，會中下於通津。
橫說豎說，匪虧匪盈。
全提半提，匪壞匪成。
夫是之謂全體之用兮全體之真。
偈頌一百二十三首·其一〇
作者：釋崇嶽
朝代：宋

千年田，八百主，郎當屋舍沒人修，不風流處也風流。
偈頌一百二十三首·其一〇九
作者：釋崇嶽
朝代：宋

今朝月半，見成公案。
臨濟德山，猶是鈍漢。
靈隠恁麽道，也是不著便。
偈頌一百二十三首·其一〇二
作者：釋崇嶽
朝代：宋

道人相見，如如不變。
同氣連枝，略通一線。
笑揖飛來峰，大家看佛面。
偈頌一百二十三首·其一〇八
作者：釋崇嶽
朝代：宋

諸佛降生，鼻直眼橫。
打與狗喫，據令而行。
流通正法眼，日午打三更。
偈頌一百二十三首·其一〇六
作者：釋崇嶽
朝代：宋

言無展事，語不投機。
承言者喪，滯句者迷。
和底掀翻了，趙州東院西。
偈頌一百二十三首·其一一〇
作者：釋崇嶽
朝代：宋

百尺竿頭弄險，是非海裏橫身。
更有全提底時節，只堪惆悵不堪陳。
偈頌一百二十三首·其一一一
作者：釋崇嶽
朝代：宋

這僧不妨懵懂，白兆終是惺惺。
不惺惺，藥因救病出金瓶。
偈頌一百二十三首·其一一三
作者：釋崇嶽
朝代：宋

絕羅籠，脫羈鎖。
雖是善因，而招惡果。
偈頌一百二十三首·其一一二
作者：釋崇嶽
朝代：宋

不著佛求，不著法求，不著僧求。
揚帆鼓棹，任性優游。
收捨南州與北州，都盧無有一絲頭。
偈頌一百二十三首·其一一六
作者：釋崇嶽
朝代：宋

識不識，見非見。
說易說難，如油入麵。
偈頌一百二十三首·其一一四
作者：釋崇嶽
朝代：宋

從門入者，不是家珍。
拶倒燈籠露柱嗔。
偈頌一百二十三首·其一七
作者：釋崇嶽
朝代：宋

雪雪，明明漏泄。
枯木開花，虛空迸裂。
無位真人徹骨寒，燈籠露柱眉毛結。
忽然晴，沒可說，齊賀豐年好時節。
偈頌一百二十三首·其一三
作者：釋崇嶽
朝代：宋

冶父方丈，了無遮障。
拳踢相應，當人不讓。
妙轉綿綿一脈通，誰知滅却臨濟宗。
偈頌一百二十三首·其一九
作者：釋崇嶽
朝代：宋

今朝結制，叢林體例。
長期短期，似兀如癡。
離四句，絕百非，大家相聚喫莖虀。
偈頌一百二十三首·其一八
作者：釋崇嶽
朝代：宋

元正改旦，事事成現。
有時放行，有時坐斷。
不惜兩莖眉，和坐盤掇轉。
佛法世法，都盧一片。
既是佛法世法，如何得成一片。
但辨肯心，必不相賺。
偈頌一百二十三首·其一四
作者：釋崇嶽
朝代：宋

冶父門風，別無道理。
家田米飯，早眠晏起。
洗面摸著鼻，啜茶滋却嘴。
偈頌一百二十三首·其七三
作者：釋崇嶽
朝代：宋

欲得大用現前，直下頓忘知見。
諸見若盡，昏霧不生，大智洞然。
偈頌一百二十三首·其七九
作者：釋崇嶽
朝代：宋

總是掩耳偷鈴，殊不知甘贄有收有放，首座徹底惺惺。
雲收雨霽長空闊，一對鴛鴦畫不成。
偈頌一百二十三首·其七二
作者：釋崇嶽
朝代：宋

恁麽恁麽，牽犁拽杷。
不恁麽不恁麽，泥多佛大。
臨濟三玄，趙州勘破鼻孔大。
偈頌一百二十三首·其七五
作者：釋崇嶽
朝代：宋

諸方如法開爐，虎丘家風淡泊。
拈出箇鐵餕餡，箇裏寧容啗啄。
休啗啄，丹霞燒木佛，院主眉鬚落。
偈頌一百二十三首·其七八
作者：釋崇嶽
朝代：宋

深聞淺悟，三更問路。
深悟淺聞，痛處遭針。
胡盧子，放教沉。
莫將閑學解，埋沒祖師心。
偈頌一百二十三首·其七六
作者：釋崇嶽
朝代：宋

一人打氈拍板，一人吹無孔笛。
梵音清雅，令人樂聞。
且道是什麽曲調，洞庭山脚太湖心。
偈頌一百二十三首·其三七
作者：釋崇嶽
朝代：宋

元正改旦，來千去萬。
物物咸新，眼上生塵。
拶破多年桃核裏，分明只是舊時人。
偈頌一百二十三首·其三四
作者：釋崇嶽
朝代：宋

十五日已前取不得，十五日已後捨不得。
正當十五日，取即是，捨即是。
問汝問余都不會，可憐只解那斯祁。
偈頌一百二十三首·其九〇
作者：釋崇嶽
朝代：宋

百丈耳聾，黄檗吐舌。
後代兒孫，半生半滅。
破沙盆，曾漏泄，炎天六月飄霜雪。
偈頌一百二十三首·其九三
作者：釋崇嶽
朝代：宋

靈隠開爐，火種全無。
將無作有，孰辨精粗。
擬議烏藤劈脊摟，從教箇箇嘴盧都。
偈頌一百二十三首·其九六
作者：釋崇嶽
朝代：宋

今朝十五，陞堂直舉。
全主全賓，燈籠露柱。
不是佛，不是祖。
剔起兩莖眉，三更日卓午。
偈頌一百二十三首·其九四
作者：釋崇嶽
朝代：宋

東過西西過東，主中賓賓中主。
大地全收，千差一舉。
打鼓普請看，通身是泥土。
偈頌一百二十三首·其二
作者：釋崇嶽
朝代：宋

春風浩蕩，古佛榜樣。
春水潺湲，急著眼看。
燈籠跳入露柱，佛殿走出三門，撞著箇無面目漢。
却道衆口難調，須是臨機妙轉。
偈頌一百二十三首·其二七
作者：釋崇嶽
朝代：宋

一方一所，叢林保社。
或廢或興，截鐵斬釘。
推倒嘉州大像，扶起迦葉師兄，管取曹源一派清。
偈頌一百二十三首·其二九
作者：釋崇嶽
朝代：宋

有句無句，如藤倚樹。
築著磕著，了無回互，八臂那吒留不住。
偈頌一百二十三首·其五一
作者：釋崇嶽
朝代：宋

五月端午，薦福直舉不會，諸方書符呪土。
風從虎兮雲從龍，千妖百怪自潛蹤。
偈頌一百二十三首·其五七
作者：釋崇嶽
朝代：宋

欲得現前，莫存順逆。
祖師來也還見麽，切忌扶籬摸壁。
偈頌一百二十三首·其五二
作者：釋崇嶽
朝代：宋

今朝九月二十，莫怪光陰電急。
游人南北憧憧，不識自家城邑。
眨上眉毛從此入。
偈頌一百二十三首·其八
作者：釋崇嶽
朝代：宋

月旦曰朔，月圓曰望。
八字打開，有收有放。
薩怛阿竭，二千年前。
摩醯首羅，頂門正眼。
覿面提持，生鐵門限。
俊底撩起便行，漆桶一任擔板。
偈頌一百二十三首·其八一
作者：釋崇嶽
朝代：宋

去却一，拈却七，佛祖玄關元不識。
百尺竿頭掉臂行，笑指西方日頭出。
透金圈，吞栗棘，明眼衲僧沒氣息。
偈頌一百二十三首·其八七
作者：釋崇嶽
朝代：宋

是即全是，非即全非。
大用現前，携手同歸，不知猶自涉離微。
偈頌一百二十三首·其八九
作者：釋崇嶽
朝代：宋

世尊三昧，文殊三昧，總在拂子頭上。
卧龍纔奮迅，丹鳳便翺翔。
偈頌一百二十三首·其八二
作者：釋崇嶽
朝代：宋

靈源洞徹，真照無邊。
萬機旋復，十方目前。
聖中聖，天中天，最尊貴，復何言。
文明齊北極，睿算等南山。
偈頌一百二十三首·其八八
作者：釋崇嶽
朝代：宋

打睡坐禪，坐禪打睡。
有利無利，不離行市。
老黄檗，太憨癡，深耕淺種少人知。
偈頌一百二十三首·其六〇
作者：釋崇嶽
朝代：宋

有時堆堆坐禪，有時一向打閧。
年來行脚衲僧，都是箇般病痛。
報君知，休打閧。
入門拚却箇渾身，頭頭自有生蛇弄。
偈頌一百二十三首·其六一
作者：釋崇嶽
朝代：宋

五祖老人好語，只爲探頭太過。
香山有箇方便，也要諸人共知。
透得金剛圈，細嚼鐵餕餡。
一飽忘百饑，始信不相賺。
偈頌一百二十三首·其六九
作者：釋崇嶽
朝代：宋

入門一句，賓主歷然。
不勞彈指，天寬地寬。
壺中消息異人間。
偈頌一百二十三首·其六五
作者：釋崇嶽
朝代：宋

青天白日，悟箇什麽。
咄咄咄，驪珠擊碎蒼龍窟。
偈頌一百二十三首·其四〇
作者：釋崇嶽
朝代：宋

殺人刀，活人劍。
那吒眼睛，金剛正焰。
咬定牙關，赤心片片。
偈頌一百二十三首·其四一
作者：釋崇嶽
朝代：宋

有解有結，虛空釘橛。
無解無結，咬著生鐵。
二千年代錯流傳，天下衲僧無處雪。
雪不雪，崖崩石裂。
偈頌一百二十三首·其四二
作者：釋崇嶽
朝代：宋

莫莫，大海乾枯，須彌倒卓。
逆行順行，將錯就錯，明眼衲僧休卜度。
大成藏主請贊
作者：釋崇嶽
朝代：宋

一段風光，寧容描邈。
祖祖相傳，將錯就錯。
不以佛法作人情，掣電機前活卓卓。
希璉書記請贊
作者：釋崇嶽
朝代：宋

臘長年高，甚生風彩。
南來北來，無可相待。
黑漆竹篦聊一揮，看你當人在不在。
璉書記，甚尀耐。
鎮海明珠，懸空撲碎。
師肇首座請贊
作者：釋崇嶽
朝代：宋

這箇漢，太愚癡。
一句子，佛不知。
臨濟老，客作兒。
四天下，更有誰。
擬開口，劈胸椎。
肇首座，莫學伊，學伊彼此落便宜。
師警維那請贊
作者：釋崇嶽
朝代：宋

冤有頭，債有主。
鱉鼻蛇，白額虎。
活捉生擒，當陽直舉，發機須是千鈞弩。
惠文伯居士請贊·其一
作者：釋崇嶽
朝代：宋

不著佛求，不著法求。
人天眼目，佛祖冤讎。
香岩下指南作北，劍池上看樓打樓。
機輪妙轉一絲頭，不得鯢鯨不肯休。
惠文伯居士請贊·其七
作者：釋崇嶽
朝代：宋

行脚不到廬山，住院只在江浙。
偏要冷笑諸方，忘却自家百拙。
討便宜，破邪說。
一錐一劄，不妨凜冽。
惠文伯居士請贊·其二
作者：釋崇嶽
朝代：宋

這箇賊，無面目。
指東南，看西北。
不住雲居，又憎薦福。
自知不解守叢林，永劫甘心入地獄。
惠文伯居士請贊·其五
作者：釋崇嶽
朝代：宋

肋下三拳，攔顋一掌。
據令而行，誰知痛癢。
轉身一拶驗來端，楊岐種草鐵心肝。
惠文伯居士請贊·其四
作者：釋崇嶽
朝代：宋

是人道渠執拗，不知年老成魔。
偏要時時入室，所招怪恨者多。
阿呵呵，屈指東西誰似它。
咄。
應庵密庵同日忌
作者：釋崇嶽
朝代：宋

冤有頭，債有主，撞破砂盆眼卓豎。
不是佛，不是祖，太白峯前只如許。
文蔚侍者請贊
作者：釋崇嶽
朝代：宋

心粗膽大，少實多虛。
瞎衲僧眼，斷肘後符。
臨濟東山之道命若懸絲，念念刀耕火種老此殘軀。
寥落林泉意自殊。
無量壽佛贊
作者：釋崇嶽
朝代：宋

四十八弘誓願，百千萬億彌陀。
水鳥樹林開正眼，爲人親切不消多。
示如凈禪人
作者：釋崇嶽
朝代：宋

劈面三拳，連顋兩堂。
撒手懸崖，喪盡伎倆。
德雲不在別峰上。
祐水頭
作者：釋崇嶽
朝代：宋

風吹不入，水灑不著。
捩轉玄關，隨緣自若。
任是碧眼胡兒，從頭與汝一杓。
著不著，誰言過水不濕脚。
能仁光睦長老畫師頂相請贊
作者：釋崇嶽
朝代：宋

恣拍盲性，用劈胸拳。
併蕩三玄三要，管甚栗棘金圈。
渠儂已是滅胡種，不知將底付兒孫。
興密
作者：釋崇嶽
朝代：宋

密在汝邊，諸法亦然。
一舉兩得，無黨無偏。
趙州八百箇中玄，箕裘事業尤堪傳。
芝山智默長老請贊密庵先師
作者：釋崇嶽
朝代：宋

擊石火裏穿遼天鼻孔，妙轉機前打鳳羅龍。
正法眼，瞎馿邊。
滅却破沙盆，扶臨濟正宗。
門庭峭峻，孰敢當鋒，鐵壁銀山一線通。
觀音贊
作者：釋崇嶽
朝代：宋

月團團，星斗寒。
風振海，雷破山。
圓通大士，瑞應人間。
超禪人持鉢
作者：釋崇嶽
朝代：宋

秋風颼颼，乘興悠悠。
因行掉臂，南州北州。
相頭買帽，看樓打樓。
格外知音纔領略，虎頭虎尾一時收。
道巖首座請贊
作者：釋崇嶽
朝代：宋

人我如山，狠氣如雲。
炊無米飯，接不來人。
電光影裏賓主分，不是冤家不與隣。
達磨贊·其一
作者：釋崇嶽
朝代：宋

鳳凰城闕，不通水泄。
少室巖前，話作兩橛。
賺它人家男女，開眼喚龜作鱉。
達磨贊·其三
作者：釋崇嶽
朝代：宋

一葦渡江，無處埋藏。
分皮分髓，瞞神謼鬼。
忙忙直向西歸，不知失却隻履。
達磨贊·其二
作者：釋崇嶽
朝代：宋

直指西來，分明禍胎。
渡江面壁，偷心未息。
從茲皮髓分張，轟起青天霹靂。
雲居善開長老請贊
作者：釋崇嶽
朝代：宋

爲人巴鼻，一點渾無。
明眼衲僧，失却鼻孔。
鐵餕餡，金剛圈。
分明開口不在舌頭邊，累及後代結佛祖深冤。
頌古二十五首·其一二
作者：釋崇嶽
朝代：宋

雲門一曲，徹髓徹骨。
霽雪千峰，寒梅破萼。
啐啄公子，風流鳴木鐸。
題張四直閣容庵
作者：釋崇嶽
朝代：宋

大辯若訥，大巧若拙。
太清點雲，千江并月。
直爲我容庵，故作如是說。
龐居士贊
作者：釋崇嶽
朝代：宋

心空及第，深根固蒂。
共說無生，異類中行。
惱亂禪家至今日，不知日午打三更。
偈五首·其一
作者：釋巖
朝代：宋

雨後鳩鳴，山前麥熟。
何處牧兒，騎牛笑相逐。
莫把短笛橫吹，風前一曲兩曲。
三教合面相贊
作者：釋師範
朝代：宋

一三三一，三一一三。
解不能散，聚不成團。
今古合成閉口面，只因門戶有多般。
倫侍者請贊
作者：釋師範
朝代：宋

見假像真，弄真像假。
裂破面門，非馿非馬。
世上有誰親見來，天台方巖倫侍者。
偈頌一百四十一首·其一〇一
作者：釋師範
朝代：宋

來無所從，南高峰，北高峰。
去無所至，東澗水，西澗水。
幻泡忽滅，證得烏龜成白鱉。
清風未已，須信高原元不死。
偈頌一百四十一首·其一〇三
作者：釋師範
朝代：宋

當明有暗，當暗有明。
口說如啞，眼見如盲。
門外一條通驛路，朝朝暮暮有人行。
偈頌一百四十一首·其一〇二
作者：釋師範
朝代：宋

名不得，狀不得，復是何物。
見得到，用得親，不由別人。
有時恁麽，有時不恁麽，無毛鷂子貼天飛，带角大蟲當路卧。
偈頌一百四十一首·其一〇四
作者：釋師範
朝代：宋

炎炎六月，飄風灑雪。
百丈耳聾，黄蘗吐舌。
海闊山高誰與論，一回飲水一回噎。
偈頌一百四十一首·其一一
作者：釋師範
朝代：宋

雲從龍，風從虎，聖人作而萬物覩。
雪峰輥三箇木毬，禾山老一味打皷。
海水揚波，須彌作舞。
皇天無親，惟德是輔。
偈頌一百四十一首·其一一〇
作者：釋師範
朝代：宋

拄杖子，難摸索。
有時喜，有時惡。
攪動滄溟，衝開碧落，何如普化摇鈴鐸。
偈頌一百四十一首·其一一一
作者：釋師範
朝代：宋

形名未兆，文彩全彰。
短者自短，長者自長。
黄面瞿曇徒自說黄道黑，胡鬚達磨何須歷魏遊梁。
長憶江南二三月，鷓鴣啼處百花香。
偈頌一百四十一首·其一一七
作者：釋師範
朝代：宋

無道可學，無禪可參。
黄頭碧眼，徒話指南。
霧歛雲收天宇寬，門前幸有千朵青山萬朵青山，徘徊贏得倚欄干。
偈頌一百四十一首·其一一九
作者：釋師範
朝代：宋

一陽生，萬彙生。
正當生，作麽生。
羣陰消殄，吾道大亨。
偈頌一百四十一首·其一一八
作者：釋師範
朝代：宋

橫說豎說何曾動著舌頭，逆行順行總是家常茶飯。
有準繩，無畔岸，吾道一以貫。
偈頌一百四十一首·其一三一
作者：釋師範
朝代：宋

七佛已前，無消息處有消息，那箇不知。
七佛已後，有消息處無消息，是人不會。
知不知，會不會，璞玉渾金，泥團土塊。
偈頌一百四十一首·其一三三
作者：釋師範
朝代：宋

錦包特石，鐵裹泥團。
現成活計，格外鄉談。
明眼衲僧會不得，月移梅影上欄干。
偈頌一百四十一首·其一三五
作者：釋師範
朝代：宋

春色依依，花木芳菲。
滿眼滿耳，絕毫絕釐。
惟有子規知此意，一聲聲道不如歸。
偈頌一百四十一首·其一三六
作者：釋師範
朝代：宋

黄蘗樹頭蜜果，破蓆袋裏珠珍，愈藏愈顯，日久日新。
爭似颺從閑壁角，聽教人道不逢春。
偈頌一百四十一首·其一九
作者：釋師範
朝代：宋

和麩糶麫，夾糠炊米。
半夜三更，瞞神謼鬼。
冷地有人覷見，直得左手掩鼻。
偈頌一百四十一首·其一二
作者：釋師範
朝代：宋

陽春曲，無弦琴。
聲偃六律，韵排五音。
月冷兮風清，山高兮水深，舉世有誰知此心。
偈頌一百四十一首·其一二一
作者：釋師範
朝代：宋

聲前句，量外機。
明歷歷，峭巍巍。
舉者既少，見者亦稀。
抖擻多年穿破衲，襤毿一半逐雲飛。
偈頌一百四十一首·其一二七
作者：釋師範
朝代：宋

一處通，處處通，手頭活落，脚下玲瓏。
常記南泉提起處，刈禾鎌子快如風。
偈頌一百四十一首·其一二二
作者：釋師範
朝代：宋

春風浩浩，春雨綿綿。
花凝曉露，柳带寒煙。
造化無作而作，萬法不然而然。
達磨九年空面壁，善財走得脚皮穿。
偈頌一百四十一首·其一二八
作者：釋師範
朝代：宋

仰面看天，低頭覷地。
明眼衲僧，討甚巴鼻。
豈不見山前明覺寺裏有箇陳闍黎，解道蘇嚕蘇嚕悉唎悉唎。
偈頌一百四十一首·其一二六
作者：釋師範
朝代：宋

阿剌剌，橫該抹。
天何高，地何闊。
碧眼與黄頭，徒自閙聒聒。
育王恁麽道，也是將鹽止渴。
偈頌一百四十一首·其一二四
作者：釋師範
朝代：宋

木中有火，鑽之始明。
鑛中有金，煉之始精。
諸人分上各各有無價之寶，如何甘自溺於陰入之坑。
偈頌一百四十一首·其一八
作者：釋師範
朝代：宋

春日遲遲，春風浩浩。
靈利衲僧，點即不到。
唯有東村王大翁，放牛喫我谿邊草。
偈頌一百四十一首·其一六
作者：釋師範
朝代：宋

一不得收，二不得放。
是則迦葉擎拳，非則阿難合掌，誌公不是閑和尚。
偈頌一百四十一首·其一四
作者：釋師範
朝代：宋

鶴唳于天，魚躍于淵。
涵波泳月兮悠悠，乘雲馭風兮翩翩。
時哉時哉，不可得而明焉，令人長憶老南泉。
偈頌一百四十一首·其一四〇
作者：釋師範
朝代：宋

朝碌碌，暮悠悠。
非懈怠，非精修。
華亭船子，北地趙州。
偈頌一百四十一首·其七七
作者：釋師範
朝代：宋

大惠老漢無端，隨後說難說易。
拈得口兮失却鼻。
偈頌一百四十一首·其七二
作者：釋師範
朝代：宋

擊皷陞堂，大衆雲集。
佛法有底商量，今日熱如昨日。
偈頌一百四十一首·其七五
作者：釋師範
朝代：宋

面面相看，眼眼廝覷。
衣外別傳，有甚憑據。
倒却門前剎竿著，鳳棲不在梧桐樹。
偈頌一百四十一首·其七六
作者：釋師範
朝代：宋

火焰爲三世諸佛說法，三世諸佛立地聽。
聽在說處，說在聽處。
聽說兩忘，如何剖露。
經入藏，禪歸海。
唯是馬簸箕，拈弄有餘態。
每遇中秋玩月時，尋思直是令人愛。
偈頌一百四十一首·其三〇
作者：釋師範
朝代：宋

這兩箇老凍儂，頑處似牛皮，爛處如壞絮。
雖然各有機關，爭奈渾無展處。
只麽低頭懡㦬歸，不知忘却來時路。
偈頌一百四十一首·其三三
作者：釋師範
朝代：宋

作者相逢，你西我東。
水歸滄海，月上孤峰。
放出城中老鼠，咬殺村裏大蟲。
因甚如此，閩蜀同風。
偈頌一百四十一首·其三九
作者：釋師範
朝代：宋

你不識我，我不識你。
狹路相逢，腦門著地。
仁者見之謂之仁，智者見之謂之智。
偈頌一百四十一首·其三六
作者：釋師範
朝代：宋

去年梅，今歲柳。
顔色馨香，依舊依舊。
偈頌一百四十一首·其九
作者：釋師範
朝代：宋

一葉落，天下秋。
一塵起，大地收。
新羅打鐵火星飛，燒著廬山羅漢院裏王和尚脚指頭。
磧境廟大王忍痛不禁，直得通身汗流。
起來道恩大難酬，笑倒溈山水牯牛。
偈頌一百四十一首·其九〇
作者：釋師範
朝代：宋

清寥寥，白滴滴。
匙挑不上，針劄不入。
是則是，須知花發不干春，切忌寒灰煨殺人。
偈頌一百四十一首·其九七
作者：釋師範
朝代：宋

行不動塵，語不動唇。
現成行貨，黄金白銀。
君不見洞山老，問佛直答麻三斤。
偈頌一百四十一首·其九三
作者：釋師範
朝代：宋

擬即差，動即隔。
忘伎倆，絕聲色。
兩手揶揄懡㦬休，東村有箇王大伯。
偈頌一百四十一首·其九九
作者：釋師範
朝代：宋

衲僧門下，無可不可。
熱則到處乘凉，寒則圍爐向火。
饑則餐，困則卧。
執法修行，如牛拽磨。
偈頌一百四十一首·其九二
作者：釋師範
朝代：宋

天上星，地下木。
見便見，休□速。
老瞿曇，空捏目。
三七日，心返復。
從此拏空便脫空，天上人間徧流毒。
带累兒孫直至今，醫得耳聾成瞎禿。
鄮峰雖與同路行，却不與他同處宿。
偈頌一百四十一首·其九五
作者：釋師範
朝代：宋

有一物，黑似漆，亙古今，無人識。
却被秋蟲知，唧唧空嘆息。
而今拈出普請看，分文不直。
偈頌一百四十一首·其二三
作者：釋師範
朝代：宋

一冬二冬，你儂我儂。
暗中偷笑，當面脫空。
雖是尋常茶飯，誰知米裏有蟲。
豈不見南泉道夜來好風，吹折門前一枝松。
偈頌一百四十一首·其二八
作者：釋師範
朝代：宋

一拽石，二搬土。
三分甜，七分苦。
糞箕拈起兩肩擔，颺下钁頭無覓處。
偈頌一百四十一首·其五〇
作者：釋師範
朝代：宋

這老禿，無面目。
不具些子慈悲，却有十分惡毒。
喜亦不可近，怒尤不可觸。
我昔被渠禁害，逼得頑蛇生足。
以至今日燒一炷香謾禮三拜，要且笑不成笑哭不成哭。
此冤此恨若爲伸，唵部臨唵齒臨。
偈頌一百四十一首·其五七
作者：釋師範
朝代：宋

語是謗，寂是誑。
擬即乖，動即喪。
明眼人，難近傍。
絕塵情，忘伎倆。
江西馬大師，南嶽讓和尚。
偈頌一百四十一首·其五三
作者：釋師範
朝代：宋

曲中直，直中曲。
有增減，無數目。
等閑放在暗窗前，冷地令人看不足。
偈頌一百四十一首·其五二
作者：釋師範
朝代：宋

二由一有，一亦莫守。
新羅日午打三更，回首面南看北斗。
堪悲堪笑，黄面禪和到處行脚，只管將鼻孔東邊嗅西邊嗅。
自己鼻尖上有一點糞，十箇五雙因甚不覺臭。
偈頌一百四十一首·其五六
作者：釋師範
朝代：宋

上下三指，彼此七馬。
似有似無，半真半假。
乳峰被人問著，五年分疎不下。
阿呵呵，笑倒東村王大姊。
偈頌一百四十一首·其八〇
作者：釋師範
朝代：宋

雲門一曲，從來無譜。
韵出五音，調高千古。
就中妙旨許誰知，幾擬黄金鑄子期。
偈頌一百四十一首·其八一
作者：釋師範
朝代：宋

我有一語，非甜非苦。
既遇知音，如何通吐。
夜來點得柳土獐，如今變成尾火虎。
偈頌一百四十一首·其八七
作者：釋師範
朝代：宋

三日前，五日後，藥若不瞑眩，厥疾弗瘳，折脚雲門見睦州。
偈頌一百四十一首·其八三
作者：釋師範
朝代：宋

貍奴白牯，相共證明，大難大難。
碧眼黄頭，亦須莽鹵。
黄連甜，甘草苦，發機須是千鈞弩。
偈頌一百四十一首·其八九
作者：釋師範
朝代：宋

一句子，墨漆黑。
無欛柄，有準則。
碓搗東南，磨推西北。
偈頌一百四十一首·其六
作者：釋師範
朝代：宋

十四十五，賤如泥土。
十六十七，貴如金璧。
此意分明說向誰，天上人間惟我知。
偈頌一百四十一首·其六〇
作者：釋師範
朝代：宋

作家相見，有底憑據。
迥無人處，聚頭共語。
寂子無端撼茶樹。
偈頌一百四十一首·其六三
作者：釋師範
朝代：宋

乳峰今日開爐，不會挑灰撥火。
大家衲被幪頭，只麽團圞打座。
不求諸聖，不重己靈。
從他門外區區，世路擾擾紅塵。
夏了秋，秋了冬，冬了春，思量也是慕西秦。
偈頌一百四十一首·其六八
作者：釋師範
朝代：宋

王道平平，其壽綿綿。
漁歌樵唱，共樂堯年。
無爲焉，無私焉，乾坤一統舊山川。
偈頌一百四十一首·其六四
作者：釋師範
朝代：宋

聲前一句，不封不樹。
坐斷舌頭，如何通吐。
昨日有人從天台來，却往徑山去。
偈頌一百四十一首·其四〇
作者：釋師範
朝代：宋

夜暗晝明，天平地平。
三日一雨，五日一晴。
達磨大師不安本分，被人打落當門板齒，廬山歸宗和尚無端拭壞一雙眼睛。
偈頌一百四十一首·其四一
作者：釋師範
朝代：宋

十字街頭道得一句，三家村裏使不著。
三家村裏道得一句，十字街頭使不著。
偈頌一百四十一首·其四九
作者：釋師範
朝代：宋

春日晴，黄鶑鳴。
山花似錦，汀草如茵。
堪悲堪笑，公塘寨裏王節級到處巡捕，自己不知不覺，打失一雙眼睛。
偈頌一百四十一首·其四二
作者：釋師範
朝代：宋

正覺山前，雙林樹下。
弄假像真，弄真像假。
臨風哮吼戴嵩牛，顧影嘶鳴韓幹馬。
偈頌一百四十一首·其四五
作者：釋師範
朝代：宋

信息既通，奉君盡忠。
風從虎兮雲從龍。
偈頌一百四十一首·其四六
作者：釋師範
朝代：宋

迦葉擎拳，阿難合掌。
黄面瞿曇，全無伎倆。
新乳峰一時見了，却燒沉香供養。
從教人道是罰是賞。
偈頌七十六首·其一
作者：釋師範
朝代：宋

廣大樓閣，門戶不扃。
了事衲僧，未行先到。
且到後如何，眼不見爲浄。
偈頌七十六首·其一一
作者：釋師範
朝代：宋

萬年石橋，三平石梁。
總沒交涉，恰恰相當。
足陌見錢買賣，一毫不用商量。
偈頌七十六首·其一九
作者：釋師範
朝代：宋

十五日以前，常在途中，不離家舍。
十五日以後，常在家舍，不離途中。
正當十五日，跛跛挈挈，百醜千拙。
張都料，李作頭，鑿竅底鑿竅，著楔底著楔。
雙徑來來去去人，長安夜夜家家月。
偈頌七十六首·其一五
作者：釋師範
朝代：宋

七月八月，或凉或熱。
景色凄清，蟬聲嗚咽。
觀音菩薩將錢買胡餠，放下手却是饅頭，韶陽老人得一橛。
偈頌七十六首·其七
作者：釋師範
朝代：宋

同身共命，同氣連枝。
阿難合掌，迦葉揚眉。
就中一句子，不許外人知。
偈頌七十六首·其七五
作者：釋師範
朝代：宋

雲收霧歛，地闢天開。
處處彌勒，門門善財。
安得真男子，同上黄金臺。
偈頌七十六首·其三五
作者：釋師範
朝代：宋

天地之根，萬物之主。
大千無以居其尊，劫石難以並其固。
偈頌七十六首·其三八
作者：釋師範
朝代：宋

恍恍惚惚，杳杳冥冥，非精非物，非佛非心。
缺齒老胡得之而不識，颺在乎嵩山之陰。
諸人還識得麽，水上青青綠，元來是浮萍。
偈頌七十六首·其三六
作者：釋師範
朝代：宋

衲僧家，無本據。
動靜去留，無非活路。
進一步，臨機沒回互。
退一步，聲色如聾瞽。
偈頌七十六首·其二三
作者：釋師範
朝代：宋

指天指地，徒張意氣。
一棒打殺，更無巴鼻。
徑山今日都盧放過，且要一時腦門著地。
偈頌七十六首·其二九
作者：釋師範
朝代：宋

徑山今日結夏，不分上中下座。
健則運瓦搬椽，困則橫眠倒卧。
誰管你孔夫子李老君胡達磨，善賈者不停死貨。
偈頌七十六首·其二五
作者：釋師範
朝代：宋

楊歧設忌，做盡鬼怪。
徑山設忌，一無所解。
隨分淡淡薄薄，點一盃茶，燒一炷香，謾禮三拜。
若謂報德酬恩，兔子喫牛奶。
偈頌七十六首·其五
作者：釋師範
朝代：宋

五峰門下，三箇五箇。
衲被幪頭，圍爐打坐。
鼻笑瞿曇，平欺達磨。
又誰管你，張三李六。
諸方爐鞴正炎炎，何似徑山文武火。
偈頌七十六首·其五七
作者：釋師範
朝代：宋

萬籟沉沉，孤月團團。
葉零零兮山瘦，風蕭蕭兮夜寒，不知誰共倚欄干。
偈頌七十六首·其五三
作者：釋師範
朝代：宋

達磨西來，添鹽減醤。
後代兒孫，千般萬樣。
誰信碁盤石，元在凌霄上。
山僧恁麽道，已是龜毛長數丈。
偈頌七十六首·其五二
作者：釋師範
朝代：宋

現成公案，何事不辦。
百發百中，無邊無畔。
捏不聚，撥不散。
萬籟俱沉兮明月半窗，一色難分兮蘆花兩岸。
偈頌七十六首·其五四
作者：釋師範
朝代：宋

徑山門下，無彼無我。
大家疊足挨肩，共向無煙宿火。
若是香匙火筯，不得動著。
不見道丹霞燒木佛，院主眉鬚墮。
偈頌七十六首·其八
作者：釋師範
朝代：宋

不寒不熱，好箇時節。
黄鶑頻織柳絲烟，子規猶哭松梢月。
偈頌七十六首·其六一
作者：釋師範
朝代：宋

天清地寧，慶襲一人。
九州四海，咸被堯仁。
熙熙然涵泳化育，猶千花萬卉之逢春。
偈頌七十六首·其六九
作者：釋師範
朝代：宋

燒香草舍蚊煙，禮拜小兒匍匐。
楊歧頂上握拳，何似鎮州蘿蔔。
噫，有年無德。
偈頌七十六首·其六二
作者：釋師範
朝代：宋

五峰門下，百種全無。
僧牀迫窄，堂供蕭疎。
脚下踏著底，破磚頭碎瓦礫。
面前撞見底，王獦獠李麻胡。
恁麽薄福住山，真箇辜負老胡。
偈頌七十六首·其四〇
作者：釋師範
朝代：宋

孟冬薄寒，仲冬嚴寒。
寒則普天普地寒，結成冰片，凍破泥團。
達磨不會，大難大難。
偈頌七十六首·其四七
作者：釋師範
朝代：宋

雪峰發九重聖箭，誰敢當鋒。
三聖躍透網金麟，應無雜食。
要明那畔事，須是這邊人。
三家村裏，閙市叢中。
妙應無私，臨機有準。
不是冤家不與隣。
偈頌七十六首·其四九
作者：釋師範
朝代：宋

雪峰輥毬，睦州擔版。
楊歧栗棘蓬，東山鐵酸餡。
多處添，少處減，留得翠巖眉毛蓋眼。
偈頌七十六首·其四二
作者：釋師範
朝代：宋

纔擬恁麽，便不恁麽。
成現生涯，陳年滯貨。
雪峰輥出三箇毬，𡎺著嵩山破竈墮。
偈頌七十六首·其四八
作者：釋師範
朝代：宋

徑山結夏，不論功過。
飯來展鉢盂，困則伸脚卧。
縱有千人萬人，只消一箇半箇。
豈不見流支要打胡達磨。
偈頌十七首·其一
作者：釋師範
朝代：宋

二千年前，尺不如寸。
二千年後，寸不如尺。
清凉到這裏，眼不見爲浄。
只將三文錢，娶箇黑老婆。
長裙短袖，拖泥带水，隈隈𣯧𣯧。
且恁麽過，更誰管你。
結制解制，長期短期。
殺生護生，得念失念。
阿呵呵，少林穿耳客，元是老臊胡。
偈頌十七首·其一五
作者：釋師範
朝代：宋

江南兩浙，春寒秋熱。
塵沙劫事在如今，如今不異塵沙劫。
偈頌十七首·其二
作者：釋師範
朝代：宋

法無去來，無動轉相。
燈籠掛在露柱邊，露柱掛在燈籠上。
一年三百六十日，日日一般，一日十二時，時時一樣。
十六羅漢贊
作者：釋師範
朝代：宋

身如枯柴，心如斷崖。
萬般神變，一種平懷。
面面相看，究竟不知論底事。
阿耨達池龍王，來日請佛齋。
四威儀·其一
作者：釋師範
朝代：宋

山中行，移步放教輕。
無別意，恐他幽鳥驚。
四威儀·其三
作者：釋師範
朝代：宋

山中坐，習閑成懶惰。
少獻花，但見猿偷菓。
四威儀·其二
作者：釋師範
朝代：宋

山中住，落葉不知數。
無人掃，翳却松門路。
四威儀·其四
作者：釋師範
朝代：宋

山中卧，不知時節過。
雨打窗，好夢都驚破。
因大師請贊
作者：釋師範
朝代：宋

不是神，不是鬼。
突出人前，是何面嘴。
妙因等閑覷破，扣齒擎拳頂禮。
唵蘇嚧蘇嚧㗭唎㗭唎。
圜悟贊
作者：釋師範
朝代：宋

坐底是誰，立底是誰。
兩枚漆桶，一種無知。
非惟咈詬啒㖀，恣意鳳林吒之。
壞盡東山窮活計，都因這漢兩爺兒。
孟保相贊
作者：釋師範
朝代：宋

澄之不清，混之不雜。
融融澹澹，辛辛辣辣。
徑山橫贊豎贊，終是贊之不著。
但以手加額，道箇南無大慈大悲救苦救難殺人不眨眼底觀世音菩薩。
定慧圻長老請贊
作者：釋師範
朝代：宋

詐啞徉聾，指西作東。
肆無所畏，說大脫空。
彎弓曾發蓬蒿箭，射中南山白額蟲。
小師德輶請贊
作者：釋師範
朝代：宋

喜一上，怒一上，少機關，足伎倆。
硬把虛空量，剛道有一丈。
似這般會算底本師，如何喚作無準和尚。
布袋贊·其一
作者：釋師範
朝代：宋

露胸坦腹，皺眉搭嘴。
做箇模樣，是何儀軌。
謂渠惺未必惺，請渠睡未必睡。
吽吽奉化子，我儂識得你。
布袋贊·其三
作者：釋師範
朝代：宋

誰管你地，誰管你天。
放下布袋，打一覺眠。
若論當來補處，馿年更待馿年。
布袋贊·其二
作者：釋師範
朝代：宋

肉重千斤，智無半星。
回頭轉腦，昧却天真。
一處尤堪笑，街頭等箇人。
我當時若見，只緩緩地向他道，謝三娘秤銀。
布袋贊·其四
作者：釋師範
朝代：宋

巡行掠布，既飽且醉。
無用心處，打箇噴嚏。
更言是真彌勒，想見別有假底。
延慶日長老請贊
作者：釋師範
朝代：宋

不愛人贊，不怕人謗。
令是一條筋，見者難近傍。
要識渠儂端的，日在東山之上。
彰聖輝長老請贊
作者：釋師範
朝代：宋

一之上，三之下。
有來由，無縫罅。
是甚牛溲馬浡，剛自遼天索價，累及兒孫成話欛。
德濬請贊
作者：釋師範
朝代：宋

踞胡床，握麈尾，默默自問，誰家之子。
寧可併喫五斗醋，不敢說著東山下左邊底。
德義請贊
作者：釋師範
朝代：宋

義出豐年，儉生不孝。
自古自今，豈容師教。
義兮義兮知不知，官稅了兮何用鈔。
忠道者贊
作者：釋師範
朝代：宋

聽教一味瞌睡，參禪不入爐冶。
盜橘過於揮劍，騎虎穩如乘馬。
伎倆元來箇樣生，幾乎喚作忠道者。
日本琳上人請贊
作者：釋師範
朝代：宋

頭拄天，脚踏地。
大宋國裏鼻孔，日本國裏出氣。
覺琳持此歸故鄉，大似波斯入閙市。
曹山榘長老請贊
作者：釋師範
朝代：宋

頭圓象天，足方象地。
耳朵聞聲，鼻孔出氣。
馬駒踏殺天下人，瞎馿不受靈山記。
東林日長老請贊
作者：釋師範
朝代：宋

無德可崇，無善可從。
近之不吉，遠之必凶。
傲慢釋迦文，說甚臨濟宗。
誰知目視凌霄外，意在廬山五老峰。
泉大道贊
作者：釋師範
朝代：宋

這瞎禿，無撿束。
浴龍湫，繫蛇腹。
瓢裏酒，鉢裏肉。
到頭底事若爲論，郴州城中六月六。
洪長老請贊
作者：釋師範
朝代：宋

西有岷峨，南有雪峰。
靈龜未爆，爻象重重。
拈却玄沙白袋，自然千里同風。
漁婦觀音贊·其二
作者：釋師範
朝代：宋

籃內魚，衣中珠。
見買見賣，少實多虛。
無相贊
作者：釋師範
朝代：宋

重如山，靜如水。
輕輕觸著，雙眉剔起。
這般漏綻許誰知，分付天章破家子。
破庵贊·其一
作者：釋師範
朝代：宋

噫嚱吁，何人歟。
無德可敬，無言可書。
非橫滅族，是真瞎馿。
有口不能駡得，捲而分付雲居。
破庵贊·其二
作者：釋師範
朝代：宋

生平蕭散，渾無覊絆。
奮惡拳頭，打會禪漢。
我嘗一見，口似匾檐。
凡侍之者，莫知其幾，往往瞠乎其後，終莫得其畔岸。
是故不可毀，不可讚，至於不可奈何。
但如今必要知其所竊之羊，謾去西邊屋角頭蜂桶裏尋看。
禪人請贊·其一
作者：釋師範
朝代：宋

似牛無角，似馿欠尾。
突箇形容，誠難比擬。
無所思，無所爲，卧月眠雲誰得知。
禪人請贊·其七
作者：釋師範
朝代：宋

大不可忽，細不可欺。
丘嶽之崇，起於毫釐。
善惡之積，發乎隠微。
洞徹根源，迥絕機宜。
可以拈一塵融十虛以無遺。
禪人請贊·其三
作者：釋師範
朝代：宋

人道脫似，我道不似。
口少四方，眉欠八字。
不是普豐清上人，定應喚作王蠻子。
禪人請贊·其五
作者：釋師範
朝代：宋

這瞎賊，無覊勒。
指槐駡柳，將南作北。
橫也湊他不得，豎也湊他不得。
誰知籮裏生薑，元是井中侯黑。
禪人請贊·其四
作者：釋師範
朝代：宋

鬚髮蓬鬆，眼孔定動。
解拈死貨，手頭活弄。
觸著梧桐老樹樁，等閑驚起丹山鳳。
端獅子贊
作者：釋師範
朝代：宋

要弄便弄，要置便置。
眼晴倒轉，眉毛踢起。
雖然好箇金毛，爭奈爪牙未備。
臨濟贊·其一
作者：釋師範
朝代：宋

善戰不動旗鎗，善縛不加繩約。
其毒猶恒山之蛇，被傷者決定無藥。
興化益長老請贊
作者：釋師範
朝代：宋

益無所益，爲無所爲。
迥超玄化，杳絕機宜。
桃紅李白自芬披，問著東風總不知。
蜆子贊·其一
作者：釋師範
朝代：宋

出手露脚，撈蝦摝蜆。
這窮鬼子，可貴可賤。
紙錢堆裏謾藏身，莫言冷地無人見。
覺際融長老請贊
作者：釋師範
朝代：宋

無箇模樣，畫箇模樣。
既有模樣，是甚模樣。
節節危梁十二層，垂垂白髮三千丈。
觀音大士贊·其三
作者：釋師範
朝代：宋

寂滅現前，如月在天。
分身利物，影含百川。
是所謂不然而然，虛而通，靜而應。
萬國春容，千江月影。
如今何處求普門，一聲鶴唳寒松頂。
觀音大士贊·其二
作者：釋師範
朝代：宋

隨流入流，無所分別。
處處圜通，頭頭漏泄。
雲浄八紘天宇寬，萬頃波心蓮一葉。
言法華贊
作者：釋師範
朝代：宋

褰裳而趨，或然而住。
咄咄書空，喃喃獨語。
盡語渠儂轉法華，知得身心在何處。
送訥堂和尚住秀之天寧
作者：釋師範
朝代：宋

蘇州有，常州有。
真箇有，未嘗有。
賤時傾國不可換，貴則陪錢掗一斗。
伸一手，縮一手，日月奔忙，山河倒走。
濟北瞎馿退三步，跛脚雲門大張口。
阿呵呵，只今此話大行，何待三十年後。
達磨祖師贊·其一
作者：釋師範
朝代：宋

大破六宗，單傳一心。
遊梁歷魏，罕遇知音。
少室九年空面壁，誰向同霜夜月沉沉。
達磨祖師贊·其三
作者：釋師範
朝代：宋

觸忤梁王，恓恓渡江。
九年冷坐，重重話墮。
一花五葉自芬披，不在春風著意吹。
鄒編修請贊
作者：釋師範
朝代：宋

骨稜層，髮䰐鬖。
且不安分，更說指南。
置須彌盧於一針鋒，貯四大海於無底籃。
不知世有誰知己，樸庵。
釋迦出山相贊
作者：釋師範
朝代：宋

入山去，何所圖。
出山來，胡爲乎。
早知今日事，悔不慎當初。
靈照女贊
作者：釋師範
朝代：宋

有髻垂肩，無鞋磹脚。
一掬精神，十分銷鑠。
最苦拈來潑罩籬，風前索價無人著。
須菩提贊
作者：釋師範
朝代：宋

頭白齒豁，空腹高心。
被憍尸迦當面上當，對維摩詰甘自屈沉。
說甚解空稱第一，只堪倚杖獨沉吟。
頌古四十四首·其二七
作者：釋師範
朝代：宋

銅公塘，鐵奉化。
得人憎，得人怕。
不是明州人，定說蘇州語。
頌古四十四首·其四三
作者：釋師範
朝代：宋

黯澹灘，黯澹灘，十隻船來九隻翻。
惟有三山陳上舍，我向陸地裏行，看你奈我何。
頌古四十四首·其四二
作者：釋師範
朝代：宋

大匠不巧，大儒不學。
動輒中方圓，舉皆成禮樂。
堪笑鄉村賣卜人，徒勞鑽破烏龜殻。
題僧畫草蟲
作者：釋師範
朝代：宋

似則似矣，是則未是。
若是伶利衲僧，不作這般蟲豸。
題巖寒拾
作者：釋師範
朝代：宋

五峰路上，雙磵寺前。
藏頭露面，撫背拍肩。
舉筆欲題題不得，斷崖千仞鎖寒煙。
題牧牛圖
作者：釋師範
朝代：宋

誰家牯，誰家犢。
谿東谿西，水甘草足。
宜乎後夜當春耕，懹袖應難秘斯軸。
三教贊
作者：釋師觀
朝代：宋

一即三，三即一，者一箇，讚不及。
天人羣生類，皆承此恩力。
信菴居士畫月菴老衲月林頂相求贊
作者：釋師觀
朝代：宋

佛祖權衡，人天眼目。
瞻之仰之，鼎分三足。
休言六耳不同謀，斷絃須是鸞膠續。
偈頌七十六首·其一〇
作者：釋師觀
朝代：宋

真正舉揚，法堂前草深一丈。
有如是作略，有如是榜樣。
箇是阿誰，廣度和尚。
偈頌七十六首·其一五
作者：釋師觀
朝代：宋

五日上堂，朝朝入室。
三八念誦，叢林規式。
美食不中飽人喫。
偈頌七十六首·其七
作者：釋師觀
朝代：宋

日可冷，月可熱，衆魔不能壞真說。
偈頌七十六首·其七〇
作者：釋師觀
朝代：宋

昨日入院，今朝設粥。
齋罷喫茶，參前澡浴。
箇是靈山親付囑。
偈頌七十六首·其七一
作者：釋師觀
朝代：宋

朝朝相似，日日一般。
年窮歲盡，盡底掀翻。
依舊孟春猶寒。
偈頌七十六首·其七五
作者：釋師觀
朝代：宋

今日十，昨日九。
日來日往，阿誰知有。
未了之人聽一言，只這而今誰動口。
偈頌七十六首·其二一
作者：釋師觀
朝代：宋

目顧四方，指天指地。
獨弄單提，無是不是。
普請惡水驀頭澆，不忘靈山親受記。
偈頌七十六首·其二四
作者：釋師觀
朝代：宋

咄這尊慈，口甜心苦。
带累我儂，破家蕩戶。
者僧話墮處，直下明明舉。
一炷栴檀充宇宙，誰道黄金如糞土。
偈頌七十六首·其五一
作者：釋師觀
朝代：宋

時節若至，其理自彰。
一番新雨過，禾稻弄微黄。
偈頌七十六首·其五五
作者：釋師觀
朝代：宋

前念是凡，後念是聖。
脫體無依，因邪打正。
須彌頂上擊金鐘，七佛如來合掌聽。
偈頌七十六首·其五八
作者：釋師觀
朝代：宋

晷運推移，日南長至。
自古自今，同天同地。
靈山一會尚儼然，雷音堂中談不二。
偈頌七十六首·其六二
作者：釋師觀
朝代：宋

月已破五，年又過半。
拄杖拈來，如何判斷。
百年三萬六千日，也是秦時𨍏轢鑽。
偈頌七十六首·其六六
作者：釋師觀
朝代：宋

臘盡春至，頭頭顯示。
雪裏梅花，馨香撲鼻。
認著依前還不是。
偈頌七十六首·其四七
作者：釋師觀
朝代：宋

開眼見明，合眼見暗。
開眼合眼，知而故犯。
一毫頭上現乾坤，堪笑雲門咦顧鑑。
偈頌七十六首·其四九
作者：釋師觀
朝代：宋

秋風冷，秋桂香。
秋露白，秋葉黄。
秋蛩吟，聲短長。
此時景，有餘光。
便恁麽去，正好喫棒。
須知遠烟浪，刖有好商量。
千手眼觀音贊
作者：釋師觀
朝代：宋

通身是，遍身是，觀世音，無盡意。
願以此功德，普及於一切。
禪人寫師頂相求贊·其一
作者：釋師觀
朝代：宋

或處禪林，或居樹下。
或在僧房，或白衣舍。
法惠寫出如是觀，單明張拙秀才話。
禪人寫師頂相求贊·其二
作者：釋師觀
朝代：宋

禪不參，道不學，箇樣村僧唱喏也。
錯錯，一段風光無處著。
自贊
作者：釋師觀
朝代：宋

者村叟，能傑斗，踞胡床，一不守。
臨機拶著火星飛，驚起須彌顛倒走。
雪峰真覺祖師贊
作者：釋師觀
朝代：宋

三到投子，九上洞山。
鰲山成道，已是自瞞。
阿呵呵，惹得虛名走世間。
頌古三十三首·其一六
作者：釋師觀
朝代：宋

叉手進前，寂子不會。
殺人活人，好箇三昧。
這般阿師，叢林殃害。
白雲盡處是青山，行人更在青山外。
頌古三十三首·其四
作者：釋師觀
朝代：宋

紅日杲杲，切忌尋討。
拈得便用，無非是寶。
鄭州梨，青州棗，大抵還他出處好。
偈四首·其三
作者：釋師體
朝代：宋

道生一，無角鐵牛眠少室。
一生二，祖父開田說大義。
二生三，梁間紫燕語呢喃。
三生萬物，男兒活計離窠窟。
多處添，少處減，大蟲怕喫生人膽。
有若無，實若虛，爭掩驪龍明月珠。
肚無偏僻病，不怕冷油虀。
自贊
作者：釋師體
朝代：宋

歲寒節操，水月精神。
隨所住處，無過任真。
咦，今古江山今古意，一番雨過一番新。
頌古二十九首·其二七
作者：釋師體
朝代：宋

夜叉頭，菩薩面。
鬼擣穀，佛跳牆。
同門共戶不相識，邁古超今無寸長。
燈心戳破石人脚，扁鵲盧醫爭主張。
頌古二十九首·其八
作者：釋師體
朝代：宋

即心是佛，顢頇淈𣸩。
菽麥不分，光陰飄忽。
三杯兩碗背爺娘，百怪千妖同一窟。
偈
作者：釋廣燈
朝代：宋

休休休，徒悠悠。
釣竿長在手，魚冷不吞鈎。
人我擔贊
作者：釋廣聞
朝代：宋

先我後人，爲誰辛苦。
三百六十骨節，透頂透底全露。
窮鬼子，妨不下擔將去。
偈頌一百四十二首·其一〇七
作者：釋廣聞
朝代：宋

一法若有，脫羅籠處萬象平沉。
萬法若無，沒遮護時紅塵滿地。
如孤雲行空，如寒月即水。
擬從於此覓雲山，何啻白雲千萬里。
偈頌一百四十二首·其一〇二
作者：釋廣聞
朝代：宋

風不鳴條，雨不破塊。
塵塵剎剎全彰，總是大人境界。
北極高照南山外。
偈頌一百四十二首·其一〇六
作者：釋廣聞
朝代：宋

閙市無人，龍門有客。
漆桶相揩，渾無軌則。
一時輥入草窠中，盡西湖之西，北山之北。
山上鯉魚，南山白額。
偈頌一百四十二首·其一〇四
作者：釋廣聞
朝代：宋

人有南北，道無南北。
上中下座，虛空逼塞。
其中有一人半人肯去，說甚開粥相待。
南山別甑炊香，未爲分外。
偈頌一百四十二首·其一一
作者：釋廣聞
朝代：宋

大無外，小無內。
南來北來，東倒西擂。
不著佛求，不著法求。
山中九十日，雲外幾千年。
偈頌一百四十二首·其一一三
作者：釋廣聞
朝代：宋

大辯若訥，大巧若拙。
如說而行，如行而說。
只如行說不到時如何，瀟灑谿山，一天風月。
偈頌一百四十二首·其一一二
作者：釋廣聞
朝代：宋

祖師意，百草頭。
衲僧眼，拄杖頭。
得路塞路，看樓打樓，須知衆穴一毫收。
偈頌一百四十二首·其一一八
作者：釋廣聞
朝代：宋

一升三合，拄杖頭邊。
萬水千山，草鞋跟底。
未言先領，誰家竈裡無烟。
撩起便行，是處井中有水。
莫道空來又空去，許多途路不相辜。
偈頌一百四十二首·其一一四
作者：釋廣聞
朝代：宋

唱新豐曲，風清古格。
聲前轉調入無生，恰應雲門臘月拍。
無影樹下，古渡頭邊。
要知東谷末後句子，須待洞水逆流。
偈頌一百四十二首·其一七
作者：釋廣聞
朝代：宋

說不到處，一句是一句。
行不到處，一步是一步。
行到說到，一狀領過。
缺齒老臊胡，嵩山破竈墮。
偈頌一百四十二首·其一三
作者：釋廣聞
朝代：宋

八月十五，月圓當戶。
撩起便行，掀翻露布。
長空雲暗雨漫漫，一段光明無著處。
偈頌一百四十二首·其一三〇
作者：釋廣聞
朝代：宋

雲門以勢欺人，雪竇抑强扶弱。
撿點將來，總是外道見解。
偈頌一百四十二首·其一三七
作者：釋廣聞
朝代：宋

文殊爲衆竭力，世尊滿口含霜。
千言萬語無人會，又逐流鶑過短牆。
偈頌一百四十二首·其一三九
作者：釋廣聞
朝代：宋

四月十五，靈山直舉。
捻聚處放開，放開處捻聚。
偈頌一百四十二首·其一二
作者：釋廣聞
朝代：宋

難難，幾何般。
易易，直下是。
也不難，也不易。
常憶江南二三月，鷓鴣啼在深花裡。
偈頌一百四十二首·其一二〇
作者：釋廣聞
朝代：宋

朝看東南，暮看西北。
一見便見，一得永得。
靈雲謾道見桃花，臨濟未是白拈賊。
偈頌一百四十二首·其一二八
作者：釋廣聞
朝代：宋

燃無盡燈，示無盡意。
藕絲竅裡逗須彌，蟭螟眼中放夜市。
偈頌一百四十二首·其一二六
作者：釋廣聞
朝代：宋

東去西去，脚頭脚尾沒回互。
南來北來，鐵壁銀山盡豁開。
擬即失，動即乖。
試看楊岐跨馿，何似玄沙斫牌。
偈頌一百四十二首·其一二四
作者：釋廣聞
朝代：宋

撥開若耶谿上雲，高挂峨嵋峰頂月。
大用不存軌則，瞎人何止一城。
無毫髮間，無前後際。
只今吳越令行，惱亂春風未已。
偈頌一百四十二首·其一五
作者：釋廣聞
朝代：宋

巢知風，穴知雨。
衲僧未學先知，浄慈不敢相許。
發機須是千鈞弩。
偈頌一百四十二首·其一八
作者：釋廣聞
朝代：宋

若喚作拄杖子，埋沒己靈。
不喚作拄杖子，辜負先聖。
偈頌一百四十二首·其一四一
作者：釋廣聞
朝代：宋

天寒人寒，風動旛動。
與麽與麽，大難大難。
一二三四五，放待冷來看。
偈頌一百四十二首·其七七
作者：釋廣聞
朝代：宋

極小同大，極大同小。
官路行人少，私酒醉人多。
風前三三兩兩，不妨水雲自若。
偈頌一百四十二首·其七六
作者：釋廣聞
朝代：宋

咄咄咄，力□希。
大慈知處，雪竇不知。
雪竇知處，大慈不知。
偈頌一百四十二首·其七四
作者：釋廣聞
朝代：宋

天平地平，河滿井滿。
臨濟口門窄，德山棒頭短。
鐵蒺藜，黄金彈。
直下來也，急著眼看。
偈頌一百四十二首·其三一
作者：釋廣聞
朝代：宋

未舉步前踏著，未開口前道著。
道著踏著，四海浪平，百川潮落。
偈頌一百四十二首·其三三
作者：釋廣聞
朝代：宋

一法若有，山河大地平沈。
萬法若無，森羅萬像顯煥。
舊歲今宵去，去去實不去。
新年明日來，來來實不來。
一法萬法，新年舊年。
大地全收，千差一舉。
絕去來，沒回互。
回時更相涉，不爾依位住。
偈頌一百四十二首·其三九
作者：釋廣聞
朝代：宋

風瀟瀟，雨瀟瀟。
黑漫漫，明皎皎。
過去燈明佛，面皮厚多少。
偈頌一百四十二首·其三二
作者：釋廣聞
朝代：宋

富貴却易，雪中斷却娘生臂。
貧窮却難，覓心無處更何安。
難難，夜來風色緊，孤客已先寒。
偈頌一百四十二首·其三五
作者：釋廣聞
朝代：宋

百燈千燈，從一燈起。
有處動地放光，無處放光動地。
問訊燈明如來，慣打者般行市。
偈頌一百四十二首·其三四
作者：釋廣聞
朝代：宋

雲從龍，風從虎，聖人作而萬物覩。
須彌槌，虛空鼓，而以音聲爲佛事。
偈頌一百四十二首·其九
作者：釋廣聞
朝代：宋

錯錯，六載草繩空自縛。
了了，開得眼來天大曉。
古今天地，古今日月，古今星辰。
劍去久矣，切忌刻舟。
偈頌一百四十二首·其九〇
作者：釋廣聞
朝代：宋

雪峰輥毬，祕魔擎杈。
德山行棒，臨濟下喝，諸大老何用許多氣力。
山僧尋常只是因風吹火，今日失利。
偈頌一百四十二首·其九一
作者：釋廣聞
朝代：宋

行羅漢慈，破劫賊故。
行菩薩慈，安衆生故。
行如來慈，續慧命故。
行平等慈，又且如何。
嶺雲海月俱耕徧，拽耙拕犁卒未休。
偈頌一百四十二首·其九三
作者：釋廣聞
朝代：宋

畫龍看頭，畫蛇看尾。
雪山冷坐六年，此處無金二兩。
少林面壁九年，俗人沽酒三升。
向道莫行山下路，果然猿呌斷腸聲。
偈頌一百四十二首·其九九
作者：釋廣聞
朝代：宋

如來禪祖師意，一不成二不是。
直下拶得行，轉得身吐得氣。
又何待鼇山店上，古佛廟前，方始瞥地。
偈頌一百四十二首·其九五
作者：釋廣聞
朝代：宋

坐斷天下人舌頭，諸佛不知。
捩轉天下人鼻孔，達磨不識。
人天儼臨，皇帝有勑。
偈頌一百四十二首·其九六
作者：釋廣聞
朝代：宋

建立法幢，扶持法社。
左之右之，風流儒雅。
全卷全舒珠走盤，正法眼藏增高價。
偈頌一百四十二首·其九四
作者：釋廣聞
朝代：宋

南屏山高，西湖水急。
還聞偃溪水聲麽，從者裡入。
偈頌一百四十二首·其二
作者：釋廣聞
朝代：宋

世尊三昧，迦葉不知。
迦葉三昧，阿難不知。
只今禮拜燒香，且道是何三昧。
偈頌一百四十二首·其二一
作者：釋廣聞
朝代：宋

大盡小盡，三年一閏。
全提半提，眼上安眉。
有誵訛，沒巴鼻。
放過一著，落在第二。
偈頌一百四十二首·其二三
作者：釋廣聞
朝代：宋

群陰剝盡，一陽來復。
拄杖子隨鄉入俗，六六不成三十六。
偈頌一百四十二首·其二六
作者：釋廣聞
朝代：宋

纔有所重，便成窠臼。
山僧只管打開，諸人只管坐斷。
暫時安在暗窗前，明日與君重計算。
偈頌一百四十二首·其五〇
作者：釋廣聞
朝代：宋

善行無轍迹，善繫無繩縛。
二大老突出本分鉗鎚，不勞餘刃。
叢林後世，追風捕影。
要見古人，遠之遠矣。
偈頌一百四十二首·其五一
作者：釋廣聞
朝代：宋

識得一，萬事畢，上下四維無等匹。
張公醉倒街頭，元是李公喫酒，置之莫問。
拽占波國與新羅國鬭額，是何境界。
舉頭天外看，誰是我般人。
偈頌一百四十二首·其五七
作者：釋廣聞
朝代：宋

默默，無上菩提從此得。
了了，金雞一拍扶桑曉。
衲僧門下，二俱漏逗。
偈頌一百四十二首·其五三
作者：釋廣聞
朝代：宋

盡山河大地，只作一句道却。
普使有情無情，同向句下明宗。
偈頌一百四十二首·其五二
作者：釋廣聞
朝代：宋

真正舉揚，人荒道絕。
隨家豐儉，尺短寸長。
衲僧門下有價數，沒商量。
一夜落花雨，滿城流水香。
偈頌一百四十二首·其五五
作者：釋廣聞
朝代：宋

千聖頭邊，星移斗換。
八面絕遮攔，打鼓普請看。
偈頌一百四十二首·其五四
作者：釋廣聞
朝代：宋

從上以來，無不知有，因甚被渠一把把定。
不把定，裂破重關，行摩竭令。
偈頌一百四十二首·其八
作者：釋廣聞
朝代：宋

森羅及萬象，一法之所印。
晝見日，夜見星。
松本直，棘本曲，如何是一法。
一冬二冬，叉手當胸。
偈頌一百四十二首·其八一
作者：釋廣聞
朝代：宋

善言言者，言所不能言。
善迹迹者，迹所不能迹。
明眼衲僧，撞牆撞壁。
偈頌一百四十二首·其八三
作者：釋廣聞
朝代：宋

多子塔前，平分半座。
險崖句裡，水泄不通，風從虎兮雲從龍。
偈頌一百四十二首·其八二
作者：釋廣聞
朝代：宋

大機圓應，大用現前。
斬新日月，特地乾坤，知恩方解報恩。
偈頌一百四十二首·其八六
作者：釋廣聞
朝代：宋

入山還出山，鐵壁復鐵壁。
衲僧門下，不消一擊。
黄面瞿曇，散宅亡家。
盡大地人，眼橫鼻直。
偈頌一百四十二首·其八四
作者：釋廣聞
朝代：宋

五月五，天中節。
盡大地人，無不向門頭戶底呪土書符。
育王門下，身心一如，身外無餘。
四明山色開畫圖。
偈頌一百四十二首·其六一
作者：釋廣聞
朝代：宋

天地與我同根，萬物與我一體。
豎四橫三，橫三豎四。
全無巴鼻，討甚巴鼻，陽氣發時無硬地。
偈頌一百四十二首·其六三
作者：釋廣聞
朝代：宋

雪竇雪寒，雪山雪寒。
悟與未悟時，大地鐵一團，不妨北斗面南看。
偈頌一百四十二首·其六九
作者：釋廣聞
朝代：宋

難難，幾何般。
時節難，道路難。
貧窮布施難，富貴學道難。
難難，達磨不會，大難大難。
偈頌一百四十二首·其六二
作者：釋廣聞
朝代：宋

河清海晏，天平地成，佛手遮不得。
鑿井而飲，耕田而食，帝力何有哉。
偈頌一百四十二首·其六五
作者：釋廣聞
朝代：宋

達磨九年面壁，不敢正眼覷著。
神光三拜而立，至竟何曾踏著。
覷著踏著，彩石渡頭看，陳年斷貫索。
偈頌一百四十二首·其六六
作者：釋廣聞
朝代：宋

說心說性，說玄說妙，雪竇者裡是小家惡口。
學佛學法，學禪學道，諸人分上是鶻突布衫。
秦不收，漢不管。
閒來石上從頭數，得到清平有幾人。
偈頌一百四十二首·其四
作者：釋廣聞
朝代：宋

目前機，向上著。
掉臂因行，傾湫倒嶽，須彌燈王踏不著。
偈頌一百四十二首·其四〇
作者：釋廣聞
朝代：宋

向下轉去，誰不知有。
向上轉去，如十日並照。
偈頌一百四十二首·其四一
作者：釋廣聞
朝代：宋

六祖不會，誰云卞璧無瑕纇。
達磨不識，生鐵蒺藜當面擲。
碓搗磨磨，風吹日炙，無位真人汗滴滴。
偈頌一百四十二首·其四七
作者：釋廣聞
朝代：宋

九旬過半，見成公案。
明眼衲僧，打疊不辦。
萬壽棗子渾侖吞，打鼓普請諸人看。
看看，睦州擔板。
偈頌一百四十二首·其四三
作者：釋廣聞
朝代：宋

青天白日，閙市人多。
鳥道玄途，龍門客少。
目前機，頂門竅，一語不來，三十年後。
偈頌一百四十二首·其四五
作者：釋廣聞
朝代：宋

日南長至，第一義諦。
未舉先行，討甚巴鼻。
鮎魚上竹竿，一日一萬里。
偈頌一百四十二首·其四八
作者：釋廣聞
朝代：宋

祖師不來，曹溪路上生深棘。
善財別後，樓閣門前草自青。
直下穿過髑髏，換却眼睛。
欲入洪波裡，須是弄潮人。
偈頌一百四十二首·其四六
作者：釋廣聞
朝代：宋

十字街頭，大圓覺海。
逐色隨聲，家風落頼。
討甚西天樣子，一任東倒西擂。
偈頌十八首·其一
作者：釋廣聞
朝代：宋

乘流而行，過徑即止，猶是時人升降處。
只今脚後脚前，通汝活路。
偈頌十八首·其一一
作者：釋廣聞
朝代：宋

雪峰據令而行，者僧分疏不下。
雪竇不曾與人葛藤，徑山道得也得也。
偈頌十八首·其一二
作者：釋廣聞
朝代：宋

德山但知草偃風行，不覺通身泥水。
者僧只見谿回路轉，不知身在桃源。
徑山與麽批判，一任諸方撿責。
偈頌十八首·其一五
作者：釋廣聞
朝代：宋

看錮{酉喿}，著生鐵。
因甚雲門心肝五臟，被者僧一摟摟盡。
偈頌十八首·其一八
作者：釋廣聞
朝代：宋

以蠟人爲驗，病翼棲蘆。
以鐵彈子爲驗，困鱗止濼。
徑山不然，一箭雙鵰落。
偈頌十八首·其一四
作者：釋廣聞
朝代：宋

分圓照燈，下炎天雪，活弄南山鼈鼻蛇。
驗盡英靈，提得藕絲牽玉象，不存途轍。
只麽橫身異類行，踏斷石橋成兩截。
偈頌十八首·其六
作者：釋廣聞
朝代：宋

法王法令，頭正尾正。
只如世尊便下座時如何，路入桃源深更深。
偈頌十八首·其四
作者：釋廣聞
朝代：宋

者裡是吾父翁券內事，縱橫殺活，妙在不傳。
趙州親見老南泉。
出山相贊
作者：釋廣聞
朝代：宋

逾重城爲何事，悟明星自欺謾。
試問出山，何似入山。
含元殿裏，猶覓長安。
印維那請自贊
作者：釋廣聞
朝代：宋

眼看東南，意在西北。
毗盧印倒用，輥動古井蓬塵。
興化棒不施，撒下青天雨雹。
騰身一擲，而抹過萬仞龍門。
掉臂徑去，而何有連雲棧閣。
祖師心印誰是親傳，麟兮龍兮崢嶸頭角。
古雲法師贊
作者：釋廣聞
朝代：宋

獲旋陀羅尼，機輪轉處風雷疾。
入薩婆若海，舌頭不動雲濤翻。
肆虛空講，盡實頭禪。
以栗棘蓬，裹金剛圈。
陶冶有學之學，而披剝萬象。
發揮不傳之傳，而朝宗百川。
是爲北峰真子，無愧竹菴嫡孫。
後二千年，是真精進。
所謂靈山未散之旨，至今一會儼然。
四睡圖贊
作者：釋廣聞
朝代：宋

睡時遞相枕藉，醒後互相熱謾。
笑中有刃，用處多姦。
看來人斑，寧可虎斑。
大川和尚贊
作者：釋廣聞
朝代：宋

握拳透爪，有臨濟體裁。
輪珠示人，類大顛風格。
不欲露全身，慣無贓考賊。
十地吞聲，二乘動色。
聚一世精神，而用東山暗號。
鼓大地波瀾，而疏東澗正脈。
宜乎百川倒流，天下暴白。
如是模寫，滄溟一滴。
傳金襴，倒剎竿，須是迦葉師兄始得。
大慧佛日禪師贊
作者：釋廣聞
朝代：宋

聞薰風南來時，和贓捉獲。
向樹倒藤枯處，覆水難收。
勘破元禪，楪子飣底青蝦蟆。
脫得圓悟，胸次用底活馬騮。
橫三尺竹篦，氣索列祖。
翻四河雄辯，貫通九流。
薄四海內外，罔不中傷。
曠百世上下，其誰與儔。
區區作是說者，如一塵之微，又何能重輕乎山丘。
妙峰和尚贊
作者：釋廣聞
朝代：宋

見之目明，氣和如春，猶據妙峰頂時平等示人。
望之心折，面冷如鐵，猶坐蓮峰堂時大默而說。
奔走龍象，鞭斥風霆。
不約而繩，不令而行。
宜其談笑興起東菴正脈，廓清末流之轍。
至於靈機絕唱，不墮常調，莫妙乎庚峰定穴者也。
對月贊
作者：釋廣聞
朝代：宋

本無文，未曾說。
一字字，生鐵橛。
欲了了時是了時，何須特地尋明月。
布袋像贊
作者：釋廣聞
朝代：宋

牙關咬定，行又行不上。
布袋緊靠，放又放不下。
知他裏許，有甚兜率內院底。
十字街頭，遼天索價。
朝陽贊
作者：釋廣聞
朝代：宋

摘不斷，穿不透。
寬作程，急著手。
要從破後覓渾崙，當陽拈出誰知有。
水石上相贊·其一
作者：釋廣聞
朝代：宋

明月下，磐石上。
以心中眼，觀身外相。
六根互用示慈門，無風平地生波浪。
水石上相贊·其二
作者：釋廣聞
朝代：宋

月印長江，風號萬籟。
隨流入流，無在不在。
百千三昧一毫頭，貴價精神賤價賣。
維摩贊
作者：釋廣聞
朝代：宋

機不可觸，病不可醫。
說黄道黑，引蔓牽枝。
要見衆生不病時。
蜆子和尚贊
作者：釋廣聞
朝代：宋

酒臺盤上，和聲突出。
釣螺江畔，撈摝得底。
是則是以鰕爲目，不妨用活底祖師意。
血書心經爲圓相贊
作者：釋廣聞
朝代：宋

色何從眼，聲不到耳。
耳色眼聲，血滴滴地。
出乎爾，反乎爾，全身不在圈裏。
豬頭和尚贊
作者：釋廣聞
朝代：宋

目前機，背後底。
爲復神通，爲復游戲。
直令換盡人眼睛，亦與懸羊賣狗而併案耳。
資壽牧長老請自贊
作者：釋廣聞
朝代：宋

鐵牛去住之機，獅子反擲之訣。
毫芒略露，崖崩石裂。
無些子柔和，唯一味生滅。
電光石火瞥轉玄關，千聖頂頭恣興妖孽。
釋迦佛贊
作者：釋廣聞
朝代：宋

不即此座，成等正覺。
不離此座，成等正覺。
入雪山，悟明星，知之者必謂以慈示人。
開空花，結空果，不知者將謂實有此作。
皇天無親，惟德是輔，此亦名言不及處。
借水獻花，不可當面諱却。
閬州許居士畫像請贊
作者：釋廣聞
朝代：宋

家在閬城南，閲浮生知其如寄。
脚踏長安市，了萬緣齊之一默。
雅重甘贄風流，孤峻龐老標格。
甘終身於澹泊，見古道之顔色。
故其寓意於物，而不留意於物。
胸中瞭然，一點謾渠不得。
偈
作者：釋建
朝代：宋

兔馬有角，牛羊無角。
絕毫絕釐，如山如嶽。
針鋒上師子翻身，藕竅中大鵬展翼。
等閑突過北俱盧，日月星辰一時黑。
偈五首·其五
作者：釋彌光
朝代：宋

和風習習，膏雨微微。
洗開柳眼，秀出花枝。
衲僧聞得呵呵笑，也是宗門第八機。
偈
作者：釋彥孜
朝代：宋

若是諦當漢，通身無隔礙。
舉措絕毫釐，把手出紅塵。
撥開向上竅，當頭劄定，不犯鋒稜。
轉握將來，應用恰好。
絲毫不漏，函蓋相應。
任是諸佛諸祖，覷著寒毛卓豎。
偈
作者：釋彥岑
朝代：宋

今朝八月初五，好事分明爲舉。
嶺頭漠漠秋雲，樹底鳴鳩喚雨。
昨夜東海鯉魚，吞却南山猛虎。
雖然有照有用，畢竟無賓無主。
唯有文殊普賢，住，住，我識得你。
偈二首·其一
作者：釋得昇
朝代：宋

久雨不晴，一箭兩垛。
鼻孔一時沒爛，且道是誰之過。
賴得老趙州，出來爲你勘破。
日輪天子現扶桑，誰管西來閑達磨。
句·其四
作者：釋從垣
朝代：宋

□盡榆錢猶案價，晚風門外落桐花。
頌古三十八首·其一九
作者：釋從瑾
朝代：宋

甘贄設粥，南泉打鍋。
一般病痛，徹底誵訛。
更有些兒好笑，明朝餓殺禪和。
頌古三十八首·其二七
作者：釋從瑾
朝代：宋

一喝兩喝，全機出沒。
賓主歷然，未免俱瞎。
半夜摸烏龜，明月照積雪。
頌古三十八首·其二二
作者：釋從瑾
朝代：宋

臨濟趙州，禪林宗匠。
特地相逢，恰似相撲。
撞見今時行脚僧，呼爲兩箇閒和尚。
頌古三十八首·其二五
作者：釋從瑾
朝代：宋

棒頭有眼，眼裏無筋。
多逢濁富，罕遇清貧。
自入洞門烟鎖斷，不知世上幾經春。
頌古三十八首·其二八
作者：釋從瑾
朝代：宋

須彌倒卓，海水逆流。
同參相訪，作盡冤讎。
休休，明日黄花蝶也愁。
偈
作者：釋德光
朝代：宋

七手八脚，三頭兩面。
耳聽不聞，眼覷不見。
苦樂逆順，打成一片。
路逢死蛇莫打殺，無底籃子盛將歸。
偈頌十首·其七
作者：釋德光
朝代：宋

說佛說祖，泥中洗土。
談妙談玄，十萬八千。
現成公案，已落言詮。
提起衲僧拄杖子，渾家送上渡頭船。
自贊
作者：釋德光
朝代：宋

辭九重，歸東越。
聽松風，對江月。
冷笑老胡得一橛。
頌古十三首·其一三
作者：釋德光
朝代：宋

法出姦生，垛生招箭。
三脚馿子，是誰親見。
若親見，釋迦老子那吒面。
頌古十三首·其八
作者：釋德光
朝代：宋

苦中樂，樂中苦，趙州這僧俱欠悟。
直饒頓徹根源，也是泥中洗土。
余游鍾山宿石佛峰下因上人自歸宗来贈之六首·其三
作者：釋德洪
朝代：宋

君住青鸞谿上，我留石佛峰前。
捉手粲然一笑，秋容□更撐天。
佛印璵禪師贊
作者：釋德洪
朝代：宋

臨濟正宗，有楊歧會。
化四十年，叢林精彩。
唯端精神，辯博無礙。
克肖其家，溈仰猶在。
後出舒勤，骨面氣槩。
始自太平，遂游智海。
如法中龍，游戲三昧。
璵也其後，斫額前輩。
要識當年栗棘蓬，白藕火中香不改。
十二時偈
作者：釋德洪
朝代：宋

吾活計，無可觀。
但日日，長一般。
夜半子，困如死。
被虱咬，動脚指。
雞鳴丑，粥魚吼。
忙繋裙，尋韈紐。
平旦寅，忽欠伸。
兩眉稜，重千斤。
日出卯，自攪炒。
眼誦經，口相拗。
食時辰，齒生津。
輸肚皮，虧口唇。
禺中巳，眼前事。
看見親，說不似。
日南午，衣自補。
忽穿針，全體露。
日昳未，方破睡。
洗開面，摸着鼻。
晡時申，最天真。
順便喜，逆便瞋。
日入酉，壁掛口。
鏡中空，日中斗。
黄昏戍，作用密。
眼開闔，烏崒律。
人定亥，說便會。
法身眠，無被蓋。
坐成叢，行作隊。
活鱍鱍，無障礙。
若動着，赤肉艾。
本無一事可營爲，大家相聚喫莖菜。
南安巖主定光古佛木刻像贊
作者：釋德洪
朝代：宋

秦時𨍏轢，如刀口希。
廓然見前，石火莫追。
法於是中，不著思惟。
舉既不顧，咦之而往。
天中函蓋，目機銖兩。
久雨不晴，清機歷掌。
孰傳其要，絕塵逸羣。
深明二子，詳豁諸孫。
維定光佛，出豁之門。
以真如用，使令萬象。
反易黠魯，縦奪雨暘。
洗癡暗目，回顛倒想。
示汝語言，一切智畏。
如月入水，如風行空。
無所妨礙，贈以之中。
又復憐汝，□□未識。
方其死時，謂是生日。
如光照珠，如甜說蜜。
周達道通判贊
作者：釋德洪
朝代：宋

韻出縉紳，秀見眉鬚。
矯絳闕之風度，宜玉堂之步趨。
有人所盡有，無人所當無。
而乃袖補衮之手，而弄雲泉以自娛也。
余安能探其歸宿，獨見於皮膚。
蓋神於酌古，僻於譽書。
求於古人，則謝幼輿王子敬之徒歟。
夏日睡起步至新豐亭觀雲菴墨妙與僧坐松下作五詩明日阿振試沐華矮牋請錄之因序焉五月十六日大熱亭上忽雨如翻盆枕書而寢乃覺日向夕隔墻荷氣俱風而至卧見窗間遠峰點點可數爲之詩曰
作者：釋德洪
朝代：宋

疏牖慵自分山翠，矮墻不隔荷香。
睡美不知雨過，覺来一有微凉。
夢蝶居士贊二首·其二
作者：釋德洪
朝代：宋

余觀此老，神光渾圓，道骨粹剛。
唾零功名，眼蓋侯王。
何爲鬚髪滄浪，被此朝章乎。
豈非如茅容殺雞，毛義捧檄。
但欲致慈母之一笑，安知有佳客之在旁也。
所以袖補天之妙手，祕醫國之奇方。
獨游戲於富貴，如蝶棲宿於花房。
占百年之閑適，寄一夢於幽香。
千花百卉，金馬玉堂。
麗風日之醇釅，徧雨露之恩光。
遙增擊而栩栩，亦何異一丘一壑之相羊耶。
好菩薩
作者：釋德洪
朝代：宋

好菩薩，人中来。
好菩薩，羊中来。
女媧弄土飛塵埃，洛陽樓閣非願力。
衆生業影空崔嵬，苾芻心不在法道，鮮衣美食何爲哉。
好菩薩，人中来。
好菩薩，羊中来。
女媧弄土飛塵埃。
妙高仁禪師贊
作者：釋德洪
朝代：宋

春風入其肺肝，秋色潄其毛骨。
名飛縉紳之間，身卧雲泉之窟。
嶽頂鳳之真子，僧中龍之的孫。
吹徹風前無孔笛，露香和月落紛紛。
寂音自贊四首·其三
作者：釋德洪
朝代：宋

不似成背，似其成觸。
随汝顛倒，直中有曲。
抛在言前剔鶻崙，擬議令渠總滅門。
平生活計無窖子，真是汾陽五世孫。
寄巽中三首·其三
作者：釋德洪
朝代：宋

舅相决予十□，塵埃羡子清閑。
孤坐定非禪病，剃頭猶有詩斑。
寶峰凖禪師贊
作者：釋德洪
朝代：宋

洞庭無蓋，虚空有口。
步水東山，藏身北斗。
石門壁立萬仞，踞地一聲哮吼。
驚得四序回旋，喝下須彌倒走。
是謂湛堂老人，不落威音之後。
山谷老人贊
作者：釋德洪
朝代：宋

蓋九州以醉眼，而其氣如神。
藻萬物以妙語，而應手生春。
排黄龍之三關，則凡聖之情不敢呵止。
竪寶覺之一拳，則背觸之意不立鮮陳。
世波雖怒，而難移砥柱之操。
詩名雖富，而不救卓錐之貧。
情如維摩詰，而欠散花之天女。
心如赤頭璨，而著折角之幅巾。
豈平章佛法之宰相，乃檀越叢林之韻人也耶。
李道夫真贊
作者：釋德洪
朝代：宋

眼蓋九州，韻高一世。
儼玉山富貴之豪，洗士林寒乞之氣。
挫萬化於筆端，置八荒於胸次。
邁往不屑，不可犯干。
意輕邴吉，情追謝安。
軒特秀發，乃爾秃巾椹褐。
婆娑步趨，合在玉堂金鑾。
山澤不可窺測，所以納垢汙。
麒麟不可繫羈，所以異犬羊。
正恐横風月之笛，披雲錦之裳。
騎元氣之背，而游無何有之鄉。
東坡居士贊
作者：釋德洪
朝代：宋

家孝友以爲鄉，塾道德以爲基。
横忠義之勁氣，吐剛方之談辭。
視閻浮其一漚，而寄夢境於儋耳。
開胸次之八荒，而露幻影如蛾眉，此其大凡也。
屬熙豐之勃興，追舜禹之有爲。
常一出而事悞，則袖手悠然而去之。
如鳳如麟，而瑞冠一世。
非雷非霆，而名震四夷。
造禆販之中傷，嗟妒忌之何知。
方其茹拳而微醉，以翰墨爲娛嬉。
則倒用祖師之印，檄萬古而疾馳。
如河漢之流，無有窮極。
如煙雲之出，無有定姿。
欲錄之以藏，則懼六丁之竊取。
要當以日月爲字，而天爲碑。
可乎。
毛季子贊
作者：釋德洪
朝代：宋

季子逸羣，矯難控御。
迹寄黄塵，名在紫府。
觀此風鑑，無以爲喻。
但見其清却梅林之風，秀等蘭叢之露。
妙文章之吐鳳，視功名其破釡。
我欲醉袖之旁，更畫凌波之女。
使其他日歸道山，渡弱水，而驂風馭。
毛氏所蓄巖主贊
作者：釋德洪
朝代：宋

此像爲誰，天中之尊。
道傳雲門，爲四世孫。
白帽蒙首，鬚髯繞頬。
見之清凉，洗煩惱熱。
以偈爲檄，指撝造化。
詩乃辦兩，出於咄嗟。
以境惟心，往復無間。
是故死時，亦生之旦。
怒猊乳虎，亦生敬虔。
何以致之，真慈則然。
南率古□，形如側磬。
稽首定光，千江月影。
潘延之贊
作者：釋德洪
朝代：宋

毗盧無生之藏，震旦有道之器。
談妙義借身爲舌，擎大千以手爲地。
機鋒不減龐藴，而解文字禪。
行藏大類孺子，而值休明世。
舒王强之而不可，神考致之而不起。
此天下士大夫所共聞，然公豈止於是而已乎。
潛庵源禪師真贊一首
作者：釋德洪
朝代：宋

十年積翠侍立，學得眼横鼻直。
平生氣壓叢林，問著左科背聽。
一庵深藏霹靂，舌從教萬象自分說。
百非四句無處蹲，孤風照人衆星月。
玄沙宗一禪師真贊
作者：釋德洪
朝代：宋

根門有功，則是心外見法。
用處換機，則是問時有答。
問答交馳，摸索大道。
心法對峙，破碎真如。
異哉此老，超出兩途。
亡僧面前，波全露水。
猛虎須畔，光自照珠。
衲僧不識，如井覷驢。
王宏道舍人贊
作者：釋德洪
朝代：宋

翛然無累之神，見此有道之器。
韻收一代之風流，骨含奕世之富貴。
節臨事而不奪，貌甚威而常喜。
方其少壯，則酒闌說劍。
横槊賦詩，名動塞壘。
及其倦也，則浮沅湘。
上衡霍，盡室行於山水。
至於醉心翰墨，傾倒肺懷，則有王右轄、吳武陵之風味。
馳至金城，而忠款乃著。
罷歸玉關，而功名自至者。
皆非壯歲，庸詎知此老人獨不如是乎。
癩可贊
作者：釋德洪
朝代：宋

父伯固，兄養直。
父超絕，兄豪逸。
家世風流稱第一。
二祖名，三祖疾。
名是虚，疾是實。
詩成舌頭翻霹靂。
石頭志庵主贊
作者：釋德洪
朝代：宋

自住石頭，老無氣力。
一回上山，一回氣急。
禪流相見問宗風，一日兩度鉢盂濕。
翠巖真禪師真贊
作者：釋德洪
朝代：宋

我方涇渭同流，笑中軟頑滑頭。
爲君人境俱奪，閙裏白拈巧偷。
如水洗水，相樓打樓。
從来脱略無窠臼，接得南泉嗣趙州。
臨平慧禪師贊二首·其一
作者：釋德洪
朝代：宋

釘空露痕迹，補雲留罅隙。
目機銖兩中，思慮所不及。
象王卓立回旋，師子翻身跳躑。
眼光常蓋人天，對面識與不識。
識則火外有熱，不識則水中無濕。
劈破雲門一字關，個中乾燥如瓊液。
臨平慧禪師贊二首·其二
作者：釋德洪
朝代：宋

㘞氣秋腴雪，秀目椹口。
其骨臨濟，其髄雪竇。
袖手儼然，不落滲漏。
一千龍象之冠，七世雲門之後。
君看一句當機，笑中脱略窠臼。
華嚴居士贊
作者：釋德洪
朝代：宋

徧界難藏，而應緣震旦。
通身是眼，而現形宰官。
粲如景星，矯如翔鸞。
販夫竈婦，欣聞悦觀。
醫國法門，筆端三昧。
奮迅出入，遊戲自在。
居然不容，世議迫隘。
夢游海南，御風騎氣。
覺来浙東，有口如耳。
且置是事，聊觀其一。
戲以稱性印，印毛印海。
光生佛僧，沮却魔外。
惟我可與此道人遊乎大華嚴毗盧法界也。
送親上人乞食三首·其一
作者：釋德洪
朝代：宋

荆簪女，工採桑。
畫鴉女，衣羅紈。
赤脚人，趁兔鹿。
著靴人，飽食肉。
百丈出家不害癡，一日不作一日饑。
後生十指不點水，得便宜是落便宜。
親禪學道不檐板，自然公辦私亦辦。
新年持鉢走衡湘，要令一衆毛孔香。
送親上人乞食三首·其二
作者：釋德洪
朝代：宋

雖應鋒機，不是語句。
鴨寒下水，雞寒上樹。
不妨辦衆，推究自己。
一手摸魚，一手戽水。
推開三玄玉鏁，揩拭同真十智。
要知天下南臺，口含三十六齒。
夜歸候門立地笑，眼腦癡憨肚裏峭。
緣来點鐵成金法，白揣與人人不要。
郤子中贊
作者：釋德洪
朝代：宋

師黄叔度以築太平之基，追韓退之以策翰墨之勳。
故語妙如其渾厚，論高如其精神。
超然挺特，華裾逸羣。
富貴之氣已如透花之春色，功名之志又如欲雨之層雲。
秃巾折角，置之巖石亦不以爲屈。
長劍拄頤，圖之凌煙亦不以爲伸。
蓋虚以閲世，不可得而疏親也耶。
釋迦出山畫像贊
作者：釋德洪
朝代：宋

徧大海味，具於一滴。
盡法界身，足於纖埃。
佇思則燈王之座不能入毗耶之室，斂念則彌勒之門彈指即開。
惟我鼻祖，釋迦和尚。
初出雪山，即示此像。
以百千億微塵數身，九十七大人之相。
頓入毫端三昧，而幻此一幅之上。
垂手跣足，頂螺頷絲。
超然静深，出三界癡。
如浩蕩春寄於纖枝，如清涼月印於盆池。
鏤冰琢雪，我作贊詞。
關空鎖夢夫，子其牢蓄之。
雲蓋生日三月初七報慈僧持真求贊
作者：釋德洪
朝代：宋

平生脊骨，生鐵鑄就。
關門理鉏，揎起兩手。
禪者見之，立不敢久。
問未及答，已欲返走。
如老黄龍機鋒，如英邵武□叟。
如雪峰之嶮，如百丈之壽。
末後報慈寺中，笑中打箇筋斗。
試問是何宗旨，代云合取狗口。
靈源清禪師贊五首·其五
作者：釋德洪
朝代：宋

披衣肯来，奔百川而地喘。
袖手歸去，碧一天而電收。
閉門無個事，兀坐青兩眸。
喝月倒行前日令，呼山入坐上簾鈎。
韓廉使奉御贊
作者：釋德洪
朝代：宋

幅巾椹衣，杳然深靖。
坐蘚石牀，横玉麈柄。
松聲度曲，笑作風聽。
是故有琴，絃索不整。
人徒見其神和氣平，頽然委順。
至於垂紳正笏，守法奉命。
則活人之色嚴毅勁正，特不受富貴所吞，而有山林之韻。
究其心胸，山包海容。
表裏不隔，八窗玲瓏。
蓋遊戲人間之出世，扶持洞上之宗風者也。
香城瑛禪師贊
作者：釋德洪
朝代：宋

黄龍三關，初豈拒人。
見者佇思，剩却法身。
祐公掉臂直去，悦公追之絕塵。
維瑛實兩公之後，觀其滿腹精神。
木牀足折，續之以薪。
則三十年後，當令天下聞之甚富，見之甚貧也。
黄龍草堂清禪師贊
作者：釋德洪
朝代：宋

黄覺晚子，死心季弟。
住黄龍山，爲十二世。
青春無背面，空花有根蒂。
欲識晦堂背觸拳，寒到黄河凍連底。
偈
作者：釋心月
朝代：宋

善惡不思，名爲頂句。
內外絕依，名爲得住。
時時寂寂惺惺，時時退步薦取。
如是三十年，覓之總無處。
覓無處，贏得雙眉時陡聚。
偈頌一百五十首·其一
作者：釋心月
朝代：宋

寰中天子勑，塞外將軍令。
佛祖出頭，也須乞命。
今日合作麽生，將逐符行。
偈頌一百五十首·其一〇
作者：釋心月
朝代：宋

上刀山，攀劍樹。
雙暗雙明，裂開捻聚。
倒跨楊岐三脚馿，踢斷巖頭末後句。
誰是其人，目前薦取。
偈頌一百五十首·其一〇七
作者：釋心月
朝代：宋

最初機，末後句。
有准繩，沒規矩。
豈可錯承當，豈可錯分付。
偈頌一百五十首·其一〇三
作者：釋心月
朝代：宋

有句無句，如藤倚樹。
樹倒藤枯，毒蛇橫路。
咄咄咄，縮頭去。
偈頌一百五十首·其一〇九
作者：釋心月
朝代：宋

藥山休去，直得三十二相八十種好，一時現前。
然雖如是，也好與一杓。
偈頌一百五十首·其一〇二
作者：釋心月
朝代：宋

初三十一，上上大吉。
中九下七，有口掛壁。
雙林傅大士儒履道冠，蔣山梁寶公剪刀曲尺，笑倒生公臺畔石。
偈頌一百五十首·其一〇四
作者：釋心月
朝代：宋

諸佛機，祖師意。
百草頭，雙眉底。
不可得而一，不可得而二。
趙州關即且置，雲門曲作麽生。
一堂風冷淡，千古意分明。
偈頌一百五十首·其一一
作者：釋心月
朝代：宋

一即三，三即一。
剩則不足，少則有餘。
相續得去底，道將一句來。
七十三，八十四。
偈頌一百五十首·其一一〇
作者：釋心月
朝代：宋

虎丘家風，內空外空。
十分富貴，十分貧窮。
有時揚聲止響，有時詐啞佯聾，猶是平常小脫空。
偈頌一百五十首·其一一七
作者：釋心月
朝代：宋

簇簇上來，却之不回。
簇簇下去，留之不住。
於斯立片時，瞬目不揚眉。
偈頌一百五十首·其一一三
作者：釋心月
朝代：宋

外息諸緣，心行無路。
入得無門之門，猶較昔日三步。
靈蹤不在猿啼處。
偈頌一百五十首·其一一四
作者：釋心月
朝代：宋

髻中珠，只者是。
如優曇花，時一現爾。
坐斷意根，方能側耳。
偈頌一百五十首·其一七
作者：釋心月
朝代：宋

一九二九，百拙千醜。
昨日今朝，地迥天寥。
少林門下客，立處雪齊腰，千載令人恨不消。
偈頌一百五十首·其一三〇
作者：釋心月
朝代：宋

春山青，春水綠，獨立危亭看不足。
李花白，桃花紅，一色同中又不同。
知音惟有寒山子，拊掌歌笑臨春風。
偈頌一百五十首·其一三三
作者：釋心月
朝代：宋

一非一，二非二。
仰面不見天，低頭不見地。
一即一，二即二。
仰面見青天，低頭亦見地。
偈頌一百五十首·其一三五
作者：釋心月
朝代：宋

我有一語，在在處處。
提起分開，放下捏聚。
兩手持來，一手分付。
江西曾有言，以此箇爲主。
偈頌一百五十首·其一三八
作者：釋心月
朝代：宋

十月十有五，敗葉堆雲，寒風推戶。
明窗下，東司頭。
東行西行，總是提持處。
參玄人，須記取。
古人有言兮，百歲光陰切莫虛度。
偈頌一百五十首·其一三六
作者：釋心月
朝代：宋

八月初一，好箇消息。
積雨報初晴，新凉生八極。
禾稻滿田疇，催人早收拾。
一顆顆，一粒粒。
宜愛惜，莫教遍地成狼籍。
直待去年今年，官租私租，一時還畢。
不妨一飽忘百饑，鼓腹謳歌度殘日。
偈頌一百五十首·其一九
作者：釋心月
朝代：宋

一夜春風浩浩，拂盡千花百草。
十二危樓一倚欄，珊瑚枝頭日杲杲。
偈頌一百五十首·其一二〇
作者：釋心月
朝代：宋

眼中物，物中眼。
雪峰輥三箇毯，睦州擔一片板。
偈頌一百五十首·其一二九
作者：釋心月
朝代：宋

峭峻門庭，平白道路。
擔板睦州，面壁魯祖。
不問南來北來，東去西去，須信長年不出戶。
偈頌一百五十首·其一二二
作者：釋心月
朝代：宋

大仙心，休莽鹵。
三十三，錯分付。
細推窮在何處，只知昨日雨今日晴，而不知今日晴昨日雨。
靈雲陌上桃花飛，翻憶玄沙未徹語。
偈頌一百五十首·其一二五
作者：釋心月
朝代：宋

作麽生，是什麽。
獅子當門，猛虎據坐。
千人萬人，一箇半箇。
石火電光中，掣斷黄金鎖，擬議依然還蹉過。
偈頌一百五十首·其一二六
作者：釋心月
朝代：宋

山蒼蒼，水茫茫。
直下是，非相當。
整三玄戈甲，淬三要鋒鋩。
舉意非他物，回眸即故鄉。
好將馬祖舊遊地，題作渝州選佛場。
偈頌一百五十首·其一五
作者：釋心月
朝代：宋

九旬禁足，三月護生。
護生須殺，禁足須行。
雲收天迥，雨過山青。
出門句裏入門句，鼻直眼橫眉亦橫。
偈頌一百五十首·其一五一
作者：釋心月
朝代：宋

雲漫漫，水漫漫。
往來一致，高下同觀。
炊無米飯，飽不來入甚易。
喫粥了也，洗鉢盂去還難。
難難，冬不寒，臘後看。
偈頌一百五十首·其一八
作者：釋心月
朝代：宋

打圓相，女人拜。
老楊岐，偏捏怪，依稀兔子喫牛奶。
今日薰香瀹盞茶，豈是貧人思舊債。
偈頌一百五十首·其一四六
作者：釋心月
朝代：宋

涅槃心，差別智。
一非一，二非二。
自古諸上賢，曾未達斯理。
直饒恁麽會得，也是烏龜行陸地。
偈頌一百五十首·其七
作者：釋心月
朝代：宋

無背面，有孔竅，轉相親，轉料掉。
鳳臺平，石城小。
日下孤燈，果然失照。
偈頌一百五十首·其七〇
作者：釋心月
朝代：宋

簷頭滴滴，分明歷歷。
好片祖師心，無端已狼籍。
偈頌一百五十首·其七一
作者：釋心月
朝代：宋

道遠乎哉，觸事而真。
聖遠乎哉，體之即神。
百丈遭喝，三日耳聾。
水潦被踏，起來大笑。
何似一指頭禪，一生受用不盡。
偈頌一百五十首·其七二
作者：釋心月
朝代：宋

鍾阜龍盤，石城虎踞。
牛首橫前，方山傍住。
正傳閣上一觀，不覺雙眉陡聚，秦淮一带西流去。
偈頌一百五十首·其七八
作者：釋心月
朝代：宋

說時默，默時說。
處處投機，門門合轍，正是虛空裏釘橛。
偈頌一百五十首·其七六
作者：釋心月
朝代：宋

十一十二，無處回避。
十四十五，充塞寰宇。
者邊那邊，或去或住。
一箭上紅心，黄金如糞土。
偈頌一百五十首·其三一
作者：釋心月
朝代：宋

去年今年，八月九月。
一樹兩樹，丹桂離披。
三枝四枝，黄花漏泄。
於斯見面不相逢，於斯相逢復相別。
老豐干心未歇，騎箇無齒大蟲，只管見人饒舌。
阿呵呵，南北東西，一團生鐵。
偈頌一百五十首·其三三
作者：釋心月
朝代：宋

以大圓覺，爲我伽藍。
過去諸佛罪不重科，見在菩薩理無曲斷。
未來學人，咄，切忌草裏輥。
偈頌一百五十首·其三二
作者：釋心月
朝代：宋

甌峰布鐵連陣，我曾長袖拂開。
甌峰擲金剛圈，我曾鐵鞭擊碎。
沒仇讎處起仇讎，無怨對中作怨對。
今日何以報之，報之以此爲最。
偈頌一百五十首·其九
作者：釋心月
朝代：宋

與麽則易，不與麽則難。
不與麽則易，與麽則難。
金烏飛上玉欄干，眨上眉毛子細看。
偈頌一百五十首·其九七
作者：釋心月
朝代：宋

二千年前，靈山付囑品。
二千年後，吳地流通分。
偈頌一百五十首·其九三
作者：釋心月
朝代：宋

一句子，有時坐斷乾坤籠罩今古，有時風高月冷海晏河清，有時變化晦明興雲致雨。
今日總拋向面前，切不得世諦流布。
偈頌一百五十首·其九九
作者：釋心月
朝代：宋

知之而行，見之而止，對面白雲千萬里。
言中定旨，語外明宗，一重一重復一重。
斯門寂寂無關鎖，清坐不知誰與同。
偈頌一百五十首·其二
作者：釋心月
朝代：宋

披牯牛皮，輥瞎馿隊。
带水拖泥，東倒西㹠。
黄梅七百無人會。
偈頌一百五十首·其二〇
作者：釋心月
朝代：宋

拄杖子，無規繩，有準則。
長不得，短不得，恰好亦不得。
偈頌一百五十首·其二七
作者：釋心月
朝代：宋

九十日安居，二千年聖制。
念念三世十方，步步十方三世。
何如閙市裏保壽面目全露，肉案頭盤山自心密契。
使府近有指揮，不許攀條援例。
偈頌一百五十首·其二九
作者：釋心月
朝代：宋

散夏餘五日，那事穩也未。
爭似長汀子，低頭打覺睡。
不管你金烏東昇，玉兔西墜。
生死到來，甚處回避。
低聲低聲，牆壁有耳。
偈頌一百五十首·其二二
作者：釋心月
朝代：宋

六陰剝，一陽復。
寒谷交肩，春容可掬。
少室山高難措足，斷絃須是鸞膠續。
偈頌一百五十首·其二五
作者：釋心月
朝代：宋

九年面壁，有理難伸。
三日耳聾，無辭可措。
堪悲堪笑，自昔自今。
盡道以心傳心，一向將錯就錯。
年代深遠，疑案難稽。
既然呷汁罪同，合與一狀領過。
偈頌一百五十首·其二六
作者：釋心月
朝代：宋

月不破五，歲不滿百。
窄處放教寬，寬處捻教窄。
如沖天之俊鷂，如當路之白額。
敢有近傍者麽，骼。
偈頌一百五十首·其二四
作者：釋心月
朝代：宋

至人無己，言猶在耳。
萬法作本根，天地相終始。
一占帝與九齡夢，三聽山呼萬歲聲。
偈頌一百五十首·其五七
作者：釋心月
朝代：宋

鱗皴拄杖子，非長亦非短。
東行西行處十分著力，歸家穩坐時一味不管。
著力處是我同流，不管時吾之道伴。
且道伴同流是一是二，見成公案。
偈頌一百五十首·其五五
作者：釋心月
朝代：宋

長安甚閙，我國晏然。
古人一期酬對，不妨奇特。
未有出身之路，喚什麽作我國。
縱遇鋒刀常坦坦，假饒毒藥也閑閑。
偈頌一百五十首·其五六
作者：釋心月
朝代：宋

一句如鐵橛子，少室秤提不起，曹溪摇撼不動。
有伎倆者一任左扶右持，無伎倆者不妨全體受用。
巴蓬集壁，去天一尺。
偈頌一百五十首·其五四
作者：釋心月
朝代：宋

青山爲家，白雲作戶。
穩密田園，鴉飛不度。
皷腹臺前一轉頭，不覺四月二十五。
偈頌一百五十首·其八〇
作者：釋心月
朝代：宋

久晴不雨則旱，旱固可憂。
久雨不晴則澇，澇亦可憂。
不旱不澇，尤爲可憂。
不曾下得春時種，空向田頭望有秋。
偈頌一百五十首·其八九
作者：釋心月
朝代：宋

直上覷，直下覷。
七佛已前，閑家潑具。
少室鐵牛，黄梅石女。
偈頌一百五十首·其八二
作者：釋心月
朝代：宋

四月十五，雲龍風虎。
掃蕩欃槍，肅清寰宇。
五月十五，松巒竹塢。
明月作龕，白雲閉戶。
即今六月十五，毒蛇橫古路。
偈頌一百五十首·其六
作者：釋心月
朝代：宋

金烏飛，玉兔走。
目前事，看不透。
十日前，五日後，誰敢咳嗽。
偈頌一百五十首·其六〇
作者：釋心月
朝代：宋

進一步，退一步，钁頭钁底無回互。
以一機，奪一機，沒便宜處討便宜。
插鍬叉手田中事，是即擔泉带月歸。
偈頌一百五十首·其六一
作者：釋心月
朝代：宋

蜀山楚水，江北江南。
步步穩密，念念相諳。
前三三後三三，眨上眉毛早不堪。
偈頌一百五十首·其六七
作者：釋心月
朝代：宋

羅籠得住，以此却不住。
呼喚不回，以此却又回。
且誵訛在什麽處，惱亂春風卒未休。
偈頌一百五十首·其六三
作者：釋心月
朝代：宋

笑密庵巧，喜松源拙，掃臨濟喝，折德山棒。
自謂不躡前脩，又道拋三放兩。
自謂無法與人，又道開口不在舌頭上。
偈頌一百五十首·其六九
作者：釋心月
朝代：宋

是不是，非不非。
交肩過，携手歸。
南泉不出方丈，爲什麽在莊喫油糍。
今兮昔兮同一時，知音知後更誰知。
偈頌一百五十首·其六五
作者：釋心月
朝代：宋

德山一棒，臨濟一喝。
家貧難辦素，事忙不及草。
三千里外見誵訛，未免蝦跳不出斗。
偈頌一百五十首·其六六
作者：釋心月
朝代：宋

結夏解夏，靈山舊制。
鵝以瓶拘，魚以網繫。
風雷變化在今時，霄漢振飛何更擬。
偈頌一百五十首·其四一
作者：釋心月
朝代：宋

跛跛挈挈，列列𦩘𦩘。
跛跛挈挈處，匙挑不上。
列列𦩘𦩘時，炎天散雪。
十有二年，來住此地，楊岐家風，未曾漏泄。
今漏泄，秤鎚元是一團鐵。
偈頌一百五十首·其四三
作者：釋心月
朝代：宋

青山白雲，紅塵閙市，見成公案，理當即行。
爲什麽不知有，公驗分明。
偈頌一百五十首·其四九
作者：釋心月
朝代：宋

甌阜山頭，龍蛇陣上，將頭不猛，累及三軍。
自此江西湖南，便與麽去，吳山蜀水，紛紛紜紜。
重城夜月，青山白雲，一度思君復恨君。
偈頌一百五十首·其四二
作者：釋心月
朝代：宋

烹金之爐，鑄人之模，浄名一默。
國師三呼，你諸人又向甚麽處摸索。
偈頌一百五十首·其四八
作者：釋心月
朝代：宋

晝見日，夜見星，妙高山色青又青。
便與麽去，不惟打失鼻孔，亦乃失却眼睛。
且過在於何，黄河從源濁。
六代祖師贊·其一
作者：釋心月
朝代：宋

竺乾正眼，震旦心宗。
一點水墨，兩處成龍。
至今匝地生清風。
六代祖師贊·其三
作者：釋心月
朝代：宋

無言說中，廣說信心。
洞然明白，非去來今。
風病因茲轉更深。
六代祖師贊·其二
作者：釋心月
朝代：宋

諸緣息時，伎倆盡矣。
了了常知，不是不是。
莫被胡僧謾著你。
六代祖師贊·其五
作者：釋心月
朝代：宋

能與麽去，能與麽回。
青松鬰密，白髮摧頹。
嶺南消息幾時來。
六代祖師贊·其六
作者：釋心月
朝代：宋

字則不識，宗說俱通。
如風吹水，如日行空。
破蕩箕裘是此翁。
六代祖師贊·其四
作者：釋心月
朝代：宋

古佛無心，知之者誰。
雙峰點首，石女攢眉。
錯付黄梅箇小兒。
出山相贊·其一
作者：釋心月
朝代：宋

道無修證，入山何爲。
法無去來，出山何之。
黄金屋宅草離離，天上人間說向誰。
圓通師孫福長老請贊
作者：釋心月
朝代：宋

虛空寥寥，吾之體也。
萬象紜紜，吾之用也。
青山白雲，吾之賓朋也。
山色溪聲，吾之言論也。
作是說者，畫師之所不能幻也。
夫畫師所不能幻者，吾亦不知吾之爲誰也。
故强名之，曰石谿老凍畐也。
寶公和尚贊
作者：釋心月
朝代：宋

鷹窠大士，示現無方。
生于宋代，老于齊梁。
杖頭刀尺，隠顯全彰。
巍巍堂堂，煒煒煌煌。
至今坐斷獨龍岡。
小師正恭寫松源掩室并師山行圖請贊·其一
作者：釋心月
朝代：宋

父前行，子後隨。
不肖孫，愚且癡。
三昧門，各自知。
入深村，草離離。
風前翻憶老楊岐。
布袋贊
作者：釋心月
朝代：宋

矬而肥，肥而癡。
肩駝背負，或徐或馳。
回頭處，微笑時，此意明明說向誰。
廣福聰長老畫無準頂相請贊
作者：釋心月
朝代：宋

這慈尊，曾自贊。
煮不熟，燒不爛。
有軟頑，沒思算。
秤須彌重四兩，量虛空闊丈半。
更有白{亻幺刀}不是處，付與無聞，從公理斷。
文殊贊
作者：釋心月
朝代：宋

獅子吼，無畏說。
空處挨，緊處捻。
彼上人，縮却舌。
不二門，都敗闕。
五髻童真七佛師，却證烏龜成白鱉。
普化贊·其一
作者：釋心月
朝代：宋

者風僧，甚舉止。
木鐸一摇，聲在人耳。
邈吾真處點著便行，咬生菜時觸著便諱。
明頭暗頭拶著便轉，今日昨日扶著便醉。
或於道吾手裏倒送鎗頭，或於臨濟面前滿傾惡水。
如斯伎倆，果能成褫人，建立黄蘗宗旨者耶。
況其掣狂掣顛，有頭無尾，是皆不逃大仰之讖盤山之記。
末後若不向東門南門西門北門覓箇走路，定不免新婦子老婆禪小廝兒撫掌笑你。
東林徹長老請贊
作者：釋心月
朝代：宋

寒浦先零之姿，古巖後凋之操。
雪滿顛一味寒酸，雲半肩十分枯槁。
任緣去住也，隨處有餘。
信手拈來也，用時恰好。
雖云理絕思惟，其柰事關懷抱。
倚天長劍用還磨，分付明巖徹長老。
水月觀音贊
作者：釋心月
朝代：宋

覺天無雲，性海無風。
玉輪蘸影，金浪翻空。
非惟觀世音，我亦遊其中。
維摩贊
作者：釋心月
朝代：宋

呵二乘，彈十地。
以强詞，奪正理。
問疾人，根到底。
語與默，都不是。
金粟如來居士身，盡大地人扶不起。
草衣文殊贊
作者：釋心月
朝代：宋

披草衣，執具書。
面不洗，頭不梳。
是文殊，非文殊。
擬議臺山路轉迂。
草衣文殊贊
作者：釋心月
朝代：宋

草離離，髮垂垂。
神出鬼沒，佛眼難窺。
能坐毗耶之舌，而不能出女子之定。
能行法王之令，而不能免迦葉之疑。
五臺山勢峭巍巍，返擲還他獅子兒。
藕絲觀音贊
作者：釋心月
朝代：宋

頂戴阿彌，不假花冠之纍纍。
肩披藕絲，不必瓔珞之垂垂。
孤然不倚，儼然若思。
我於一十九類三十二應身中次第觀之，而無如是抱膝安閑大自在之風規。
虎丘惠長老請贊
作者：釋心月
朝代：宋

萬里晴空，一聲霹靂。
盡大地人，掩耳不及。
浩浩清風生八極。
蜆子贊·其一
作者：釋心月
朝代：宋

師荒村古廟兮，人紺宇蓮宮。
師紙錢堆裏兮，人瓔珞聚中。
師撈{丷/八}摝蜆兮，人打鳳羅龍。
師鱣鮮枯槁兮，人玉食雍容。
師與人隠顯各異兮，卷舒一同。
爲華嚴之弟兮，不入華嚴保社。
爲洞山之子兮，不紹洞山門風。
欲遯其迹迹愈著，欲晦其名名愈崇。
夫能謹初護末，不沿他酒臺盤兮，人莫知師之所知。
師獨樂其樂，樂亦無窮。
果如是兮，安有今日。
持短尺以量虛空，磨淡墨以邈虛空者哉。
豐干寒拾贊·其七
作者：釋心月
朝代：宋

對面撫掌，兩鏡相照。
雙磵與五峰，冷地齊失笑。
喚作普賢還料掉。
豐干寒拾贊·其三
作者：釋心月
朝代：宋

道兮無貧，德兮有鄰。
五峰雙磵，誰主誰賓。
相靠而睡也，象王回顧。
相呼而笑也，獅子嚬呻。
噫，不省這箇意，修行徒苦辛。
豐干寒拾贊·其五
作者：釋心月
朝代：宋

微風吹，巖松鳴。
聽愈好，吟愈清。
渾崙一句子，文彩甚分明，筆下如何寫得成。
豐干寒拾贊·其六
作者：釋心月
朝代：宋

左手執卷，右手指示。
覿露不覆藏，幾人知此意。
回首臺山鎖寒翠。
豐干寒拾贊·其四
作者：釋心月
朝代：宋

雙磵底，五峰前。
塊石上，磨松煙。
多無一兩字，少有三百篇，明明此意落誰邊。
資壽溱長老請贊
作者：釋心月
朝代：宋

寒浦先零之姿，古巖後凋之操。
雪滿顛一味寒酸，雲擁肩十分枯槁。
任緣而住也，觸處有餘。
隨機而應也，無適不可。
家法森嚴，鉗鎚糙暴。
承當者誰，如溱長老。
贊東山五祖和尚
作者：釋心月
朝代：宋

輥綉毬，打瓦鼓。
半巴音，半魯語。
心膽傾，面目露。
不可描，不可塑。
故天下稱之曰東山演祖。
贊癡絕和尚
作者：釋心月
朝代：宋

破蟄之雷，指南之龜。
斫圓玉斧，刮膜金篦。
噫，非師而誰。
趙通判請贊觀音
作者：釋心月
朝代：宋

輪數珠，泛蓮舟。
覺天雲靜，性海風休。
以悲爲心，救衆生苦。
以慈爲眼，觀衆生憂。
衆生何憂，憂忘內修。
衆生何苦，苦於外求。
故現宰官身，所說宰官法。
不出乎盡忠孝，守名節，保祿位，教子孫，勿墜於箕裘。
夫如是普門一十九類，楞嚴三十二應，熙怡微笑，唯唯點頭。
公堂日永篆煙浮，誓與慈容同去留。
達磨贊·其一
作者：釋心月
朝代：宋

面壁而坐，見成行貨。
立雪求之，還同蹉過。
須知罪犯彌天大。
須菩提贊·其一
作者：釋心月
朝代：宋

倚杖而立，示真般若。
手中冊子，云何抄寫。
長老若不放下，疑殺後生尊者。
須菩提贊·其二
作者：釋心月
朝代：宋

常宴坐，常危立。
一片虛凝，萬境空寂。
巖前花雨已狼籍。
頌古三首·其一
作者：釋心月
朝代：宋

日永風清，雷奔電卷。
無位真人，略通一線。
急須著眼看仙人，莫看仙人手中扇。
頌古二十一首·其一
作者：釋心月
朝代：宋

兄難兄，弟難弟。
馬祖真，只這是。
撼動西江十八灘，水面無風波自起。
頌古二十一首·其二
作者：釋心月
朝代：宋

各呈見解，互逞機鋒。
石火莫及，電光罔通。
拋下拄杖而立，不同草草。
拈起拄杖便行，亦豈匆匆。
者裏著得隻眼，許你親見龐公。
頌古二十一首·其四
作者：釋心月
朝代：宋

第一句，言不及。
見利忘錐，何得何失。
拈起放下，翹足而立。
文殊維摩，鎗箭交擊。
果不可當，一掌推出。
縱是舜若多神，額頭也須汗出。
頌古十六首·其一〇
作者：釋心月
朝代：宋

朝西天，暮東土。
翫水遊山，徐行款步。
是則不動道場，不是亦在裏許。
誰爲證明，石霜角虎。
頌古十六首·其一一
作者：釋心月
朝代：宋

天寒人寒，影草探竿。
總在裏許，振鬣擺尾，水面依然平似砥。
頌古十六首·其一三
作者：釋心月
朝代：宋

問處赤心片片，答處不負來機。
今有問靈隠，如何是實際理地。
天長地久，海晏河清，恁麽則事同一家。
自天祐之，吉無不利。
頌古十六首·其七
作者：釋心月
朝代：宋

賓中主，主中賓。
在窟獅子，互換嚬呻，相識如今能幾人。
頌古十六首·其三
作者：釋心月
朝代：宋

恁麽說話，大似肥處添，瘦處減。
殊不知東山老人，慣得其便。
頌古十六首·其八
作者：釋心月
朝代：宋

頭上漫漫，脚下漫漫。
拄定即易，瞥轉還難。
金剛寶劍逼人寒，不墮機鋒句外看。
馬郎婦贊
作者：釋心月
朝代：宋

鏡裏精神，風前調度。
手執蓮經，換人腸肚。
錦鱗吞釣上鈎來，黄金骨已騰空去。
魚婦贊
作者：釋心月
朝代：宋

左提魚籃，右搴衣袂。
浩浩塵中，一聲活底。
傾國傾城眼豁開，早已白雲千萬里。
偈五首·其二
作者：釋志璿
朝代：宋

不休去，不歇去，業識忙忙去。
七顛八倒去，十字街頭鬧浩浩地聲色裏坐卧去。
三家村裏盈衢寒路荆棘裏游戲去，刀山劍樹劈腹剜心鑊湯爐炭皮穿骨爛去。
偈五首·其五
作者：釋志璿
朝代：宋

不是風動，不是幡動，衲僧失却鼻孔。
是風動，是幡動，分明是箇漆桶。
兩段不同，眼暗耳聾。
澗水如藍碧，山花似火紅。
偈五首·其四
作者：釋志璿
朝代：宋

聲色頭上睡眠，虎狼羣裏安禪。
荆棘林內翻身，雪刃叢中游戲。
竹影掃階塵不動，月穿潭底水無痕。
偈二首·其二
作者：釋思岳
朝代：宋

二祖償宿債，萬法絕對待。
一心無罣礙，浮山有九带。
十方虛空圓陀陀，無量法門百雜碎。
若言其有，非內非外。
若言其無，無在不在。
知與理冥，境與神會。
如牛拽磨，似水打碓。
三千里外逢人東倒西㒦，十字街頭遇賤則貴。
偈頌七首·其三
作者：釋思岳
朝代：宋

一葉飄丹，乾坤獨露。
萬緣泯迹，法界全彰。
溈山水牯牛，大雄白額虎。
河陽新婦子，臨際小廝兒。
雖然借路經過，拶著扶籬摸壁。
頌古九首·其六
作者：釋思岳
朝代：宋

一句舉揚宗旨事，法堂上草亦須荒。
回頭却說人間話，大地山河常放光。
光未明，無有佛，三條椽下好商量。
岑大蟲，岑大蟲，澧州水，朗州峯。
偈八首·其三
作者：釋思慧
朝代：宋

智海無這個忌諱，要開便開，要合便合。
要打便打，要喝便喝。
一切智通無障礙，十方世界橫該抹。
靈叟靈叟，快活快活。
偈八首·其二
作者：釋思慧
朝代：宋

天地一指，萬物一馬。
踏倒繫驢橛，清風滿天下，莊生亦是悠悠者。
偈八首·其五
作者：釋思慧
朝代：宋

青春易過，白日難留。
始見新年，又將一月。
生死事大，人皆知之。
了得生死，能有幾個。
拄杖子了得死生，古今日月磨礲他不得。
天堂地獄龍罩他不得，六道四生留連他不得，祖師言句羈絆他不得。
如師了王，自在無畏。
哮吼一聲，羣狐屏跡。
有時橫按孤峰頂，鐵眼銅睛不敢窺。
偈
作者：釋悟
朝代：宋

一切聲，是佛聲，簷前雨滴響泠泠。
一切色，是佛色，覿面相呈諱不得。
便恁麽，若爲明，碧天雲外月華清。
偈頌一百三十六首·其一〇
作者：釋惟一
朝代：宋

建嶺雲，建溪水。
縹緲無邊，淵深無底。
盡情收拾歸來，點滴無非珍貴。
拋向諸人面前，切忌自生擬議。
見之不取，思之千里。
偈頌一百三十六首·其一〇〇
作者：釋惟一
朝代：宋

衲僧家，無本據。
鑑在機先，妙在轉處。
問漚堂上半座平分，集雲峰前孤風絕侶。
看看九萬摶扶摇，垂天之翅摩雲霄。
偈頌一百三十六首·其一〇一
作者：釋惟一
朝代：宋

初二出城，歸來初五。
十字街頭撞見張三，元是山前舊時李四。
面目如前，語言如故。
再三道佛法澆漓，衆生難度。
不必按牛頭喫草，不用將針合成斧。
甜瓜徹蒂甜，苦瓠連根苦。
偈頌一百三十六首·其一〇七
作者：釋惟一
朝代：宋

不思善，不思惡。
孤迥迥，活鱍鱍。
不用追尋，不勞捉摸，只貴諸人知著落。
知著落，楊岐馿子三隻脚。
偈頌一百三十六首·其一〇三
作者：釋惟一
朝代：宋

薰風南來，凉生殿閣。
諸佛出身處，昭昭在心目。
當機覿面回避無門，只要諸人披襟領略。
其或未然，開眼也著，合眼也著。
偈頌一百三十六首·其一〇九
作者：釋惟一
朝代：宋

人人頭頂天，脚踏地，眼裏放光，鼻孔出氣，與他諸佛諸祖無別無異。
因甚握節當胸，聽我謾你。
莫有不被謾□麽，我且問你，雞寒上樹，鴨寒下水，畢竟是祖意是教意。
偈頌一百三十六首·其一〇二
作者：釋惟一
朝代：宋

二月初五，群花競吐。
或逞夭紅，或誇雅素。
月下精神，風前態度，明明祖意無回互。
堪悲堪笑老靈雲，錯認桃花作眼睛，至今猶自不惺惺。
偈頌一百三十六首·其一〇五
作者：釋惟一
朝代：宋

入理深談，語非語，默非默。
量材補職，武是武，文是文。
用舍臨時，剸裁在我。
只如將丈六金身作一莖草用，將一莖草作丈六金身用。
寰中天子勑，塞外將軍令。
偈頌一百三十六首·其一〇四
作者：釋惟一
朝代：宋

一月復一月，此月又過五。
兩輪日月何奔忙，百年彈指如虛度。
物不遷，還知否。
不是佛，亦非祖。
流水不腐，戶樞不蠹。
偈頌一百三十六首·其一一
作者：釋惟一
朝代：宋

禪禪，風生木杪，葉墜庭前。
唧唧寒蛩吟破壁，聲聲歸雁度遼天。
諸人若也會得，此去吳屯不遠。
若也不會，藍溪水透洋邊。
阿呵呵，笑倒武夷張大僊。
偈頌一百三十六首·其一一一
作者：釋惟一
朝代：宋

節屆中秋，凉飈四起。
萬里無雲，一天如洗。
明皎皎月上孤峰，香拂拂桂飄庭際。
以我爲隠乎，吾無隠乎爾。
偈頌一百三十六首·其一一七
作者：釋惟一
朝代：宋

衲僧行處，孤風凜然。
動無妄動，言無妄言。
如履薄冰，如臨深淵。
不須明祖意，只此是單傳。
偈頌一百三十六首·其一一三
作者：釋惟一
朝代：宋

綠水青山，紅塵閙市。
一大藏教，滿眼滿耳。
這裏有人揀辨得出，入則箇箇歸元，出則無無不是。
偈頌一百三十六首·其一一九
作者：釋惟一
朝代：宋

天門一合，十方無路。
似海之深，如山之固。
如何造入，步。
偈頌一百三十六首·其一一二
作者：釋惟一
朝代：宋

三十年前，無交涉處有交涉。
三十年後，有交涉處無交涉。
須無交涉，飲恨難忘，含悲含笑一爐香。
偈頌一百三十六首·其一一五
作者：釋惟一
朝代：宋

自夏及秋，頻頻出入。
送舊迎新，奔馳不歇。
十字街頭忽喫攧，起來拾得胡餠隻。
今日不辭舉似諸人，團團圓圓，皎皎潔潔，十成脫似中秋月。
偈頌一百三十六首·其一七
作者：釋惟一
朝代：宋

秋風捲地，秋水連天。
千山影瘦，萬木蕭然。
漁笛數聲江上月，樵歌一曲嶺頭烟。
偈頌一百三十六首·其一三
作者：釋惟一
朝代：宋

舊日重陽，今日重陽，籬菊披金淺淺黄。
休訝去年蓬鬢，今歲半成霜。
喜得同人相訪，那邊風景，此間風景，且莫論量。
相與對花賒一醉，高歌大笑，手舞足蹈，聽教人道掣顛狂。
偈頌一百三十六首·其一三〇
作者：釋惟一
朝代：宋

夏令更新，春歸奏勳。
秧田鋪翠，麥隴翻雲。
日猶舒暖，風已來熏。
目擊道存如不委，更饒一喝主賓分。
偈頌一百三十六首·其一三三
作者：釋惟一
朝代：宋

偏中正，正中偏。
正偏不及處，別是一壺天。
水澄澄，風細細，雲澹澹，月娟娟。
金針兮纖纖，玉線兮綿綿。
以此續洞脈於既微，以此大丹霞之正傳。
作興太白，特遊戲之餘焉。
今不在後，昔不在前。
光明藏中，初無間然，一杯粗茗一爐煙。
偈頌一百三十六首·其一三二
作者：釋惟一
朝代：宋

海山雨歇，水國雲藏。
薰風南來，殿閣生凉。
佛出身處，昭然孔彰。
堪笑當年奚老子，無端好肉上剜瘡。
偈頌一百三十六首·其一三六
作者：釋惟一
朝代：宋

生本不有，死亦無空。
湖光晴瀲灧，山色雨濛瀧。
偈頌一百三十六首·其一三四
作者：釋惟一
朝代：宋

故人義重，訪我巖扉。
鳥啼花笑，雲淡風微。
莫怪坐來頻勸酒，自從別後見君稀。
偈頌一百三十六首·其一九
作者：釋惟一
朝代：宋

無礙慧門，鐵壁鐵壁。
一擊擊開，不勞餘力。
幾人把手拽不入。
偈頌一百三十六首·其一二一
作者：釋惟一
朝代：宋

舊時日月，舊日山川。
東西不易，南北不遷。
水雲雜沓，龍象駢闐，古佛家風尚儼然。
雨過千林開翠幄，月臨雙沼浸銀蟾。
偈頌一百三十六首·其一二七
作者：釋惟一
朝代：宋

泯志灰心，參禪學道。
無煩惱中，自討煩惱。
何不向老胡未來已前，試著眼看，自己分上有何欠少。
天童恁麽道，不入深村入荒草。
不許夜行，投明須到。
偈頌一百三十六首·其一二三
作者：釋惟一
朝代：宋

休去歇去，玲瓏巖上落花雨。
消焉息焉，路入清關別有天。
塵不到，暑不到，行亦禪，坐亦禪，高蹈威音未朕前。
喫粥喫飯過，聽風聽雨眠。
偈頌一百三十六首·其一二九
作者：釋惟一
朝代：宋

斗粟可舂，尺布可縫。
情深義重，山包海容。
載笑載言，喜而欲舞。
豈無他人，不如我同父。
偈頌一百三十六首·其一二四
作者：釋惟一
朝代：宋

鼓報四更，地摇六震。
火焰爲三世諸佛說法，三世諸佛立地聽。
虛空有盡，大道無窮。
窮則變，變則通。
信手拈將莖草插，瓊樓玉殿凌蒼穹。
偈頌一百三十六首·其七
作者：釋惟一
朝代：宋

伏虎巖前，螺江江上。
一去一來，無去來相。
今朝古辟支，昔日翁和尚。
偈頌一百三十六首·其七〇
作者：釋惟一
朝代：宋

這裡如大火聚，近之則燎却面門。
直饒佛祖到來，未免退身有分。
偈頌一百三十六首·其七一
作者：釋惟一
朝代：宋

春雪乍晴，春光愈好。
不必遠討幽探，不用談空說有。
村村自花柳。
偈頌一百三十六首·其七二
作者：釋惟一
朝代：宋

心不是佛，智不是道。
拋却深村，又入荒草。
只如以一重去一重，不知轉交涉轉料掉。
偈頌一百三十六首·其七八
作者：釋惟一
朝代：宋

三玄三要，五位君臣。
說偏說正，分主分賓。
未免重添眼裏塵。
盡情劃斷，空闊無垠。
孤鴻杳杳知何處，門外蕭蕭落葉頻。
偈頌一百三十六首·其七四
作者：釋惟一
朝代：宋

含笑吟吟，懷毒深深。
左搓芒繩生縛鬼子，倒拈蝎尾殃害平人。
我雖蹉脚跨他門，幸不遭他毒氣熏。
如何見得，只此爲憑。
偈頌一百三十六首·其三〇
作者：釋惟一
朝代：宋

無禪不參，無道可學。
只責諸人如醉而醒，如夢而覺。
醉既醒，夢既覺。
雖然只是舊時人，却與舊時相遼邈。
偈頌一百三十六首·其三一
作者：釋惟一
朝代：宋

德山拆殿，寶峰燒香。
二俱不惡，一種不臧。
瞿曇元自面皮黄。
偈頌一百三十六首·其三七
作者：釋惟一
朝代：宋

春風料峭，春雨連綿。
桃花逐浪，新竹籠煙。
香嚴已往靈雲去，一度春深一愴然。
偈頌一百三十六首·其三八
作者：釋惟一
朝代：宋

這老凍儂，惺惺懵懂。
分明無一絲毫，剛道有三斤重。
只知恁麽脫空相誑，不知其讎甚於戴天之不共。
偈頌一百三十六首·其三四
作者：釋惟一
朝代：宋

今朝解制，且作麽生。
從前約束，一槩放行。
萬里秋天飛一鶚，東西南北任縱橫。
偈頌一百三十六首·其九
作者：釋惟一
朝代：宋

今日上元令節，雨意連綿未歇。
過去燃燈如來，全體一時漏泄。
簷頭滴滴，分明歷歷。
偈頌一百三十六首·其九〇
作者：釋惟一
朝代：宋

飛雪亭前，宜春臺上。
物有萬殊，春無兩樣。
住不顧去底，猶欠劈面拳。
去不顧住底，好與攔腮掌。
直饒去住兩忘，如龍似象。
未免卸下衲衣，連揮痛棒。
棒折也不放，是罰是賞。
爲人須爲徹，殺人須見血。
偈頌一百三十六首·其九一
作者：釋惟一
朝代：宋

仰山上元令節，笙歌且靠一壁。
雪晴山色挼藍，凍解溪流瀨石。
滿眼看不盡，滿耳聽不徹。
諸人若向這裏知歸，不須更授然燈記別。
偈頌一百三十六首·其九七
作者：釋惟一
朝代：宋

萬法本無，一心何有。
絕慮忘緣，默默自守。
儻能朝於斯夕於斯，自然虛而靈空而妙。
正當恁麽時，我手何似佛手。
偈頌一百三十六首·其九三
作者：釋惟一
朝代：宋

八月秋，何處熱。
稻花吹香，疏林減葉。
三點五點不時雨，一聲兩聲何處笛。
若向這裏，聞無有聞，證入圓通，斯爲第一。
偈頌一百三十六首·其九九
作者：釋惟一
朝代：宋

四葉紅蓮，一音宣演。
其語巧妙，其義深遠。
前印威音，一點不差，後證彌勒，不差一點。
離四句，絕百非，即不無。
只如一人恁麽，一人不恁麽，一人恁麽中不恁麽，一人不恁麽中却恁麽，又且如何。
造作不同，一般米麫。
偈頌一百三十六首·其九五
作者：釋惟一
朝代：宋

九月授衣，無衣可受。
衲僧門下，別有要妙。
新糊紙被烘來暖，一覺和衣到五更。
聞得上方鐘皷動，又添一日在浮生。
偈頌一百三十六首·其九八
作者：釋惟一
朝代：宋

集雲不會禪，不會道。
橫畫不識，豎畫不曉。
日裡三餐，夜後一覺。
年來老且病，轉見不唧𠺕。
裙子褊衫箇也無，袈裟形相些些有。
偈頌一百三十六首·其九六
作者：釋惟一
朝代：宋

秋雨乍晴，秋天如洗。
九日菊花新，千林黄葉墜。
人人只知驟步登高，往往蹉過自家穩密田地。
切忌，切忌。
偈頌一百三十六首·其二
作者：釋惟一
朝代：宋

浴冰橋畔，伏虎巖前。
雪消松杪，春到梅邊。
古佛眼睛突出，瞿曇面目昭然。
認著依前隔大千。
偈頌一百三十六首·其二〇
作者：釋惟一
朝代：宋

橫一丈，豎一丈。
滿室風生，半窗月上。
山僧要坐便坐，要起便起，終不向這裏無風起浪。
諸人若不散去，照顧劈脊拄杖。
偈頌一百三十六首·其二一
作者：釋惟一
朝代：宋

目視雲霄，有一拳未敢分付。
日遊閙市，三十棒且待別時。
遇坎則止，乘流而行。
既無跡於去來，寧有心於動靜。
昨日恁麽，逸翮獨翔，孤風絕侶。
今日不恁麽，翫江月，聽松風。
拈起閤皂山，濃蘸清江水。
平展金鳳洲，寫出祖師意。
貼向十字街頭，俾人人知道，一年十二月，臘月是年尾。
寶祐改元，又從頭起。
萬年萬年更萬年，清江依舊清無底。
道泰不傳天子令，時清休唱太平歌。
偈頌一百三十六首·其二七
作者：釋惟一
朝代：宋

獅子吼，無畏說，百獸聞之皆腦裂。
偈頌一百三十六首·其二九
作者：釋惟一
朝代：宋

夏熱乘凉，冬寒向火。
自古自今，總恁麽過。
不知二祖立雪齊腰，畢竟圖箇什麽。
以吾之不可，學柳下惠之可。
偈頌一百三十六首·其二五
作者：釋惟一
朝代：宋

這箇老漢，殊無所解。
不惟屈屈曲曲，且是頑頑頼頼。
我昔沒興見之，直至而今尀耐。
燒炷香，禮三拜。
喫拳打拳，彼此莫怪。
偈頌一百三十六首·其二八
作者：釋惟一
朝代：宋

晝也惺惺，夜也惺惺。
既不掉舉，亦不昏沉。
何須求白玉，只此是黄金。
偈頌一百三十六首·其五
作者：釋惟一
朝代：宋

今朝十五，明朝十六。
瓠苦瓜甜，松直棘曲。
辟支老漢，炎夏衣楮，嚴冬浴冰，謾自辛勤，徒勞檢束。
爭似而今禪和，三三兩兩，水邊林下，寒向火，熱乘凉，又誰管你地覆天翻，天翻地覆。
是玉也大奇，只恐不是玉。
偈頌一百三十六首·其五〇
作者：釋惟一
朝代：宋

雨注河傾，共談無義。
陳蒲鞋倒退三千，睡虎子讓一頭地。
有問如何若何，不能以手夾鼻。
偈頌一百三十六首·其五一
作者：釋惟一
朝代：宋

涅槃心，差別智。
明之既難，會之不易。
如千手異執千目異顧元同一身，似萬派爭流百川競注皆歸一水。
差之毫釐，謬以千里。
偈頌一百三十六首·其五七
作者：釋惟一
朝代：宋

佛來不顧，祖來不顧。
有三十棒，未敢分付。
箇中無肯路。